
Παρασκευή 9 Οκτωβρίου 2026

Αθήνα, σήμερα στις 9 Οκτωβρίου 2026, ημέρα Παρασκευή και ώρα 09.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, καλημέρα. Αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-10-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Δ΄ συνεδριάσεώς του, της Πέμπτης 8 Οκτωβρίου 2026 σε ό,τι αφορά την ψήφιση στο σύνολο του σχεδίου νόμου: «Ενίσχυση λειτουργίας Οργανισμών Λιμένων και λοιπές διατάξεις»)
Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 12 Οκτωβρίου 2026 το οποίο έχει ως εξής:
ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρα 130 παράγραφος 2 και 3 και 132 παράγραφος 2 ΚτΒ)
1. Η με αριθμό 5/5-10-2026 επίκαιρη ερώτηση της Βουλευτού Λασιθίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Αικατερίνης (Κατερίνας) Σπυριδάκη προς τον Υπουργό Κλιματικής Κρίσης και Πολιτικής Προστασίας με θέμα: «Τι άλλο πρέπει να συμβεί στη Σητεία για να αναβαθμιστεί επιτέλους το Πυροσβεστικό Κλιμάκιο;». 
2. Η με αριθμό 12/5-10-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς την Υπουργό Παιδείας, Θρησκευμάτων και Αθλητισμού με θέμα: «Για την άμεση κάλυψη όλων των ελλείψεων σε εκπαιδευτικούς». 
3. Η με αριθμό 23/5-10-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Μαρίας Αθανασίου προς την Υπουργό Παιδείας, Θρησκευμάτων και Αθλητισμού με θέμα: «Αναγκαία η ίδρυση και λειτουργία πανεπιστημιακών τμημάτων με έδρα εντός της Ηλείας, είτε αυτόνομων διοικητικά, είτε υπαγόμενων στο Πανεπιστήμιο της Πάτρας». 
4. Η με αριθμό 19/5-10-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς τον Υπουργό Εθνικής Οικονομίας και Οικονομικών με θέμα: «Αξιοποιήστε τις ευελιξίες για τη δημιουργία πρόσθετου δημοσιονομικού χώρου - Το ψέμα του κόφτη κατέρρευσε». 
5. Η με αριθμό 30/5-10-2026 επίκαιρη ερώτηση της Προέδρου της Κ.Ο. ΠΛΕΥΣΗ ΕΛΕΥΘΕΡΙΑΣ και Βουλευτού Β1' Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Η παραπομπή Τριαντόπουλου - Αγοραστού - Χαρακόπουλου -Παπαγεωργίου - Φαλάρα και οι δηλώσεις σας ότι «όποιος μιλάει για μπάζωμα είναι για τα μπάζα» ως απόπειρα συγκάλυψης αξιόποινης συμπεριφοράς και υπόθαλψης υπαιτίων, που επιβάλλουν την παραίτησή σας». 
6. Η με αριθμό 1/5-10-2026 επίκαιρη ερώτηση της Ανεξάρτητης Βουλευτού Α΄ Ανατολικής Αττικής κ. Ελένης Καραγεωργοπούλου προς τον Υπουργό Εθνικής Οικονομίας και Οικονομικών με θέμα: «Πώληση του 51% του Οργανισμού Λιμένος Λαυρίου. Ρήτρα εθνικής ασφάλειας και διασφάλιση του ελέγχου του Ελληνικού Δημοσίου». 
7. Η με αριθμό 22/5-10-2026 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Νικολάου Παπαδόπουλου προς την Υπουργό Παιδείας, Θρησκευμάτων και Αθλητισμού με θέμα: «Καταγγελίες γονέων για πιέσεις Διευθυντών σχολικών μονάδων για έκδοση νέου τύπου αστυνομικών ταυτοτήτων από μαθητές, παρά την αντίθετη επίσημη απάντηση του Υπουργείου Παιδείας». 
ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 ΚτΒ)
1. Η με αριθμό 14/5-10-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Μιχαήλ Χουρδάκη προς την Υπουργό Κοινωνικής Συνοχής και Οικογένειας με θέμα: «Δημογραφικό: πότε ολοκληρώνεται η περιφερειακή εξειδίκευση και ποια πρόσθετα μέτρα εφαρμόζονται στις πλέον επιβαρυμένες περιοχές;». 
2. Η με αριθμό 15/5-10-2026 επίκαιρη ερώτηση του Βουλευτή Αχαΐας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου Καραθανασόπουλου προς την Υπουργό Παιδείας, Θρησκευμάτων και Αθλητισμού με θέμα: «Να παρθούν άμεσα μέτρα, ώστε κανένας φοιτητής να μην εγκαταλείψει ή διακόψει τις σπουδές του για οικονομικούς λόγους». 
3. Η με αριθμό 24/5-10-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Αναπροσαρμογή του ακατάσχετου ορίου μισθών και συντάξεων». 
4. Η με αριθμό 32/5-10-2026 επίκαιρη ερώτηση της Προέδρου της Κ.Ο. ΠΛΕΥΣΗ ΕΛΕΥΘΕΡΙΑΣ και Βουλευτού Β1' Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Η αντιδικηγορική και εμπρηστική Εκδήλωση της Ένωσης Δικαστών και Εισαγγελέων στις 10 Οκτωβρίου 2026 και η εκεί παρουσία σας ως σύμπραξη στην ακραία κυβερνητική εργαλειοποίηση της συνδικαλιστικής ένωσης». 
5. Η με αριθμό 25/5-10-2026 επίκαιρη ερώτηση του Βουλευτή Ημαθίας της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Βασιλείου Κοτίδη προς τον Υπουργό Αγροτικής Ανάπτυξης και Τροφίμων με θέμα: «Εξαίρεση των καλλιεργειών μήλων, αχλαδιών και ροδιών της περιοχής Ημαθίας από τις αγροτικές αποζημιώσεις παγετού της Άνοιξης του έτους 2025 σε προανθικό στάδιο, που περιλαμβάνονται στην από 30 Σεπτεμβρίου 2026 Κοινή Υπουργική Απόφαση (Κ.Υ.Α)». 
6. Η με αριθμό 27/5-10-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Μαρίας Αθανασίου προς την Υπουργό Παιδείας, Θρησκευμάτων και Αθλητισμού με θέμα: «Ανάγκη αναθεώρησης του κανονιστικού πλαισίου πιστοποιήσεων προσόντων και διασφάλισης της αξιοκρατίας στις διαδικασίες επιλογής προσωπικού του ΑΣΕΠ». 
Κυρίες και κύριοι συνάδελφοι, εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, ενημερώνει το Σώμα για τις επίκαιρες ερωτήσεις που θα συζητηθούν σήμερα. 
Στις δύο πρώτες επίκαιρες ερωτήσεις θα απαντήσει ο Αναπληρωτής Υπουργός Εθνικής Οικονομίας και Οικονομικών, ο κ. Νίκος Παπαθανάσης.
Πάμε στην πρώτη για σήμερα, την τρίτη με αριθμό 31/5-10-2026 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εθνικής Οικονομίας και Οικονομικών με θέμα: «Νέα Έκθεση της Ευρωπαϊκής Επιτροπής για παραβιάσεις κανόνων και σοβαρές ελλείψεις στα προγράμματα κατάρτισης στην Ελλάδα».
Κύριε Καζαμία, έχετε τον λόγο για την πρωτολογία σας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κύριε Παπαθανάση, όπως γνωρίζετε, πρόσφατη Έκθεση της Ευρωπαϊκής Κομισιόν με ημερομηνία 7 Σεπτεμβρίου η οποία είδε το φως της δημοσιότητας μέσα από πιο πρόσφατα δημοσιεύματα του Τύπου, αναφέρει και διαπιστώνει σοβαρά φαινόμενα παρατυπιών και κακοδιαχείρισης ευρωπαϊκών κονδυλίων για προγράμματα κατάρτισης. 
Σύμφωνα με τα ρεπορτάζ τα οποία αναφέρονται στην Έκθεση αυτή, οι παραβιάσεις αυτές οδήγησαν την Ευρωπαϊκή Επιτροπή στην επιβολή προστίμου στην Ελλάδα ύψους 25% του ποσού των προγραμμάτων κατάρτισης που ελέγχθηκαν και αυτό ισοδυναμεί με 1,6 εκατομμύρια ευρώ. 
Μεταξύ των ευρημάτων της Έκθεσης αυτής είναι περιπτώσεις που υπήρχαν προγράμματα κατάρτισης από τον Σύνδεσμο Επιχειρήσεων Πληροφορικής και που οι συμμετέχοντες στα σεμινάρια ανέρχονταν σε διακόσια εννέα άτομα αντί για χίλια εξακόσια άτομα που προέβλεπαν τα προγράμματα. Δηλαδή, έχουμε ποσοστό 13% συμμετοχής. Σε άλλες περιπτώσεις, η Έκθεση ελέγχου ανακάλυψε ότι γίνονταν μαγνητοσκοπημένα σεμινάρια αντί για σεμινάρια ζωντανά διαδικτυακά, δηλαδή άλλος τρόπος για να μην ξοδευτούν τα χρήματα. Επίσης, υπάρχει και ακραία περίπτωση προγράμματος κατάρτισης στις φυλακές, ύψους 24 εκατομμυρίων, όπου φέρεται να συμμετείχαν κρατούμενοι χωρίς επαρκή γνώση της Ελληνικής γλώσσας και χωρίς να έχουν λάβει μέρος και στα προγράμματα και στις εξετάσεις. Είναι μεγάλο το ποσοστό. Στη δευτερολογία μου, αν θέλετε, μπορώ να αναφερθώ περισσότερο σε αυτό. 
Οι ερωτήσεις που σας απευθύνουμε είναι δύο και η πρώτη είναι: Εντόπισε ποτέ το Υπουργείο σας τέτοια φαινόμενα παρατυπιών κακοδιαχείρισης και εκμετάλλευσης των κανόνων ή παραβίασης των κανόνων για να μην δαπανηθούν τα έξοδα αυτά των κονδυλίων όπως θα έπρεπε; 
Και η δεύτερη ερώτησή μας είναι: Γιατί σε απάντησή σας το Υπουργείο αποποιείται κάθε ευθύνη για την κατασπατάληση και κακοδιαχείριση των ευρωπαϊκών πόρων; Τελικά αυτό που κάνετε είναι ότι διαψεύδετε τα ευρήματα της Έκθεσης της Ευρωπαϊκής Επιτροπής ή θεωρείτε ότι υπάρχουν κάποιοι υπεύθυνοι; Και αν υπάρχουν κάποιοι υπεύθυνοι, τελικά ποιοι είναι αυτοί κατά την άποψή σας;
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Καζαμία. 
Ορίστε, κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Κύριε συνάδελφε, πράγματι τον Νοέμβριο του 2025 διεξήχθη, από την Κοινή Διεύθυνση Ελέγχου για τη Συνοχή της Ευρωπαϊκής Επιτροπής, δειγματοληπτικός έλεγχος στα προγράμματα «Ανθρώπινο Δυναμικό και Κοινωνική Συνοχή» και «Δίκαιη Αναπτυξιακή Μετάβαση για Ζητήματα Καταρτίσεων». Μετά την κοινοποίηση των προσωρινών ευρημάτων, οι Ελληνικές Αρχές υπέβαλαν στις 5-6-2026  απαντήσεις και ακολούθησε στις 17-7-2026, κατόπιν αιτήματος των Ελληνικών Αρχών, τεχνική συνάντηση με τις Υπηρεσίες της Ευρωπαϊκής Επιτροπής. Η οριστική Έκθεση κοινοποιήθηκε στις 7-9-2026 και υπέβαλε κάποιες παρατηρήσεις.
Τώρα για να καταλάβουμε τι έχει συμβεί και ποια είναι η απόχρωση των παρατηρήσεων που έκανε η Ευρωπαϊκή Επιτροπή, πρέπει να ανατρέξουμε πίσω στο έτος 2017. Το 2017 είχε διενεργηθεί έλεγχος της Ευρωπαϊκής Επιτροπής στο Πρόγραμμα ΕΣΠΑ «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση» -στο Πρόγραμμα 2014-2020, δηλαδή - επί των συστημάτων διαχείρισης και ελέγχου. Προσέξτε, επί των συστημάτων διαχείρισης και ελέγχου! 
Τότε, η Ευρωπαϊκή Επιτροπή απηύθυνε γενική σύσταση για τον επανασχεδιασμό όλου του συστήματος κατάρτισης και διαπίστωσε συστημικές αδυναμίες σε δράσεις κατάρτισης. Μερικές από τις παρατηρήσεις ήταν οι εξής:
Να δημιουργηθεί ξεκάθαρο πλαίσιο που να εξασφαλίσει ότι τα προγράμματα σπουδών και αξιολόγησης των μαθησιακών αποτελεσμάτων πληρούν ορισμένες προϋποθέσεις. 
Να αντιμετωπίσουν τα ζητήματα που μπορεί να οδηγήσουν σε ενδεχόμενες συγκρούσεις συμφερόντων των παρόχων κατάρτισης. 
Να αναπτυχθεί αξιόπιστο σύστημα παρακολούθησης των παροχών κατάρτισης. 
Και ότι όλο το σχέδιο θα πρέπει να συνοδεύεται από ανάλυση των προβλέψεων χρηματοδότησης σε σχέση με το κόστος που αναλαμβάνουν οι πάροχοι κατάρτισης. 
Συνεπεία του ελέγχου αυτού της Ευρωπαϊκής Επιτροπής, επιβλήθηκε η συνολική τότε δημοσιονομική διόρθωση ποσού 11,8 εκατομμυρίων ευρώ.
Τι έκανε η Νέα Δημοκρατία επ’ αυτού; Σε συνέχεια αυτών των παρατηρήσεων, θεσμοθετήσαμε νέο πλαίσιο για την κατάρτιση και συγκεκριμένα φέραμε τον ν.4763/2020 για το Εθνικό Σύστημα Επαγγελματικής Εκπαίδευσης και τον ν.4921/2022 για την αναδιοργάνωση της ΔΥΠΑ και την ψηφιοποίηση των Υπηρεσιών της.  (MA)  
Έτσι, λοιπόν, εκδόθηκε σειρά υπουργικών αποφάσεων, μεταξύ των οποίων η Κοινή Υπουργική Απόφαση του 2022 για το Ενιαίο Σύστημα Διαχείρισης Ενεργειών Επαγγελματικής Κατάστασης. Θα καταθέσω στα Πρακτικά το σχετικό έγγραφο.
(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Αυτή, λοιπόν, η υπουργική απόφαση αποτελεί το γενικό κανονιστικό πλαίσιο για τα συγχρηματοδοτούμενα προγράμματα επαγγελματικής κατάρτισης -νέο πλαίσιο, δηλαδή. Στην εν λόγω ΚΥΑ εξειδικεύεται η υλοποίηση εξ αποστάσεως προγραμμάτων κατάρτισης, η πιστοποίηση των μαθησιακών αποτελεσμάτων και το κόστος θεωρητικής κατάρτισης, πρακτικής άσκησης και συμβουλευτικής υποστήριξης. Με άλλα λόγια, βάλαμε τάξη σε ένα χάος που υπήρχε. 
Μετά τις ανωτέρω ενέργειες, η Κυβέρνηση, πάλι, έκλεισε τον έλεγχο του 2017 διαπιστώνοντας ότι η Ελλάδα είχε εφαρμόσει όλες τις συστάσεις που διατυπώθηκαν, μετά από αυτές τις πράξεις που αναλάβαμε εμείς. 
Καταθέτω, λοιπόν, και το σχετικό έγγραφο της Ευρωπαϊκής Επιτροπής. 
(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Κατόπιν τούτου, τι συνέβη σήμερα; Ελέγχθηκαν οι διαγωνισμοί του Υπουργείου Προστασίας του Πολίτη, του Υπουργείου Ανάπτυξης, της Εθνικής Συνομοσπονδίας Ατόμων με Αναπηρία και της Συνομοσπονδίας Εμπορίου Επιχειρηματικότητας, του Συνδέσμου Επιχειρήσεων Πληροφορικής Επικοινωνιών Ελλάδας, ΣΕΠΕ, καθώς και του Επιμελητηρίου Φλώρινας. 
Εμείς τηρήσαμε ακριβώς όλες τις νόμιμες διαδικασίες. Δεν κάναμε τίποτα στον αέρα. Υπήρχε ένα συμφωνηθέν πλαίσιο, το οποίο τηρήσαμε. Επομένως, δεν καταλαβαίνω για τι παρατυπίες μιλάτε και ποια κακοδιαχείριση. Δεν υπάρχει πουθενά και δεν αναφέρεται πουθενά κακοδιαχείριση. 
Θα συνεχίσω στη δευτερολογία μου.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Ορίστε, κύριε Καζαμία, έχετε τον λόγο για τη δευτερολογία σας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κύριε Παπαθανάση, δεν πιστεύω στα αυτιά μου. Σας έχει επιβάλλει η Κομισιόν πρόστιμο 25% του ύψους των κονδυλίων, 1,6 εκατομμύρια ευρώ και μου λέτε εσείς ότι δεν καταλαβαίνετε για ποιες παρατυπίες και ποια κακοδιαχείριση μιλάω εγώ. Καλά, στην Κομισιόν απαντάτε έτσι; Εσείς, οι μεγάλοι Ευρωπαϊστές, οι οποίοι θεωρείτε πως η Ευρωπαϊκή Ένωση είναι το ιδανικό στο οποίο η Κυβέρνησή σας πρέπει να προσβλέπει; Βεβαίως όχι. Αυτά έρχεστε και τα λέτε εδώ.
 Και σας ξαναλέω: Γιατί σας επέβαλε η Κομισιόν πρόστιμο 1,6  εκατομμύρια; Γιατί υπάρχει κύρωση στον τρόπο με τον οποίο διαχειρίζεστε τα προγράμματα αυτά. Δεν απαντάτε. Άρα, υπάρχει πρόβλημα.
Δεύτερον, κύριε Παπαθανάση, προσπαθήσατε να μετατοπίσετε τις ευθύνες στο 2017. Εγώ δεν έχω πρόβλημα να δεχτώ ότι υπήρχε κακοδιαχείριση και παρατυπίες και προσπάθεια σύστασης κομματικού κράτους και τότε. Αλλά κομματικό κράτος έχετε καταφέρει να ξαναφτιάξετε και εσείς τα τελευταία επτάμισι χρόνια που κυβερνάτε. 
Και εδώ υπάρχει ένα γενικότερο καθεστώς κλεπτοκρατίας επί της Κυβέρνησής σας. Αυτό δεν είναι μεμονωμένο γεγονός. Εντάσσεται σε μια σειρά από άλλα πράγματα. Αλλά, να πάρουμε το γεγονός το ίδιο. 
Η Ευρωπαϊκή Επιτροπή, κύριε Παπαθανάση, δεν σας μιλάει για το νομικό πλαίσιο. Σας μιλάει για την εφαρμογή. Εσείς κάποτε είχατε πει ότι σκοπός μας με το Ταμείο Ανάκαμψης είναι να τα πάρουμε. Και σας έλεγα τότε, πριν από τρία χρόνια, να τα πάρουμε και πώς θα τα επενδύσουμε, γιατί αυτό είναι και δική σας ευθύνη. 
Επιπλέον, η Ευρωπαϊκή Κομισιόν σάς λέει ότι το πρόβλημα βρίσκεται στην υλοποίηση και στην έλλειψη ελεγκτικών μηχανισμών. Η χώρα αυτήν τη στιγμή βρίθει από το γεγονός ότι επί της Κυβέρνησής σας όλοι οι ελεγκτικοί μηχανισμοί είναι ξεχαρβαλωμένοι και η υπόθεση Μαζωνάκη το δείχνει, όπου δεν υπήρχε κανένας ελεγκτικός μηχανισμός και η υπόθεση τώρα σε σχέση με την απάτη εις βάρος του ΕΦΚΑ ύψους 1,5 εκατομμυρίου ευρώ, που φέρεται να έχει κάνει πρώην πολιτικός της άκρας Δεξιάς, επίσης δείχνει ότι δεν υπήρχαν ελεγκτικοί μηχανισμοί, γιατί έγινε από καταγγελία εργαζόμενης. Παντού δεν υπάρχουν ελεγκτικοί μηχανισμοί. 
Το Ελεγκτικό Συνέδριο της Ευρωπαϊκής Ένωσης, το Ευρωπαϊκό Ελεγκτικό Συνέδριο, κύριε Παπαθανάση, πέρυσι τον Μάρτιο, δηλαδή, πριν από οκτώ μήνες, εννιά, μας έφερε μια περίπτωση δανείων της Ευρωπαϊκής Ένωσης για την προώθηση της επιχειρηματικότητας στα Μέσα Μαζικής Ενημέρωσης. Και ξέρετε τι ανακάλυψε; Ότι το δάνειο αυτό είχε παρθεί από τον κύριο μέτοχο -το λέει στην έκθεσή του, το Ευρωπαϊκό Ελεγκτικό Συνέδριο- έφτιαξε σπίτι με πισίνα και δεν φτάνει αυτό, το νοίκιασε κιόλας για να βγάζει και λεφτά από πάνω. 
Έτσι ξοδεύονται τα χρήματα. Είναι πρόβλημα υλοποίησης και εσείς μου λέτε ότι δεν καταλαβαίνετε; 
Θυμάμαι που λέγατε κάποτε ότι η πολιτική της Κυβέρνησης του Μητσοτάκη είναι να μην χαθεί ούτε ένα ευρώ. Εδώ έχει χαθεί 1,6 εκατομμύρια ευρώ από την κακοδιαχείριση και τις παρατυπίες, τις οποίες βέβαια εσείς δεν δέχεστε ότι έχουν γίνει επί δικής σας Υπουργίας.
Και τελικά, κύριε Παπαθανάση, το πρόβλημα είναι ότι έχουμε ένα κομματικό κράτος στηριγμένο σε ένα καθεστώς κλεπτοκρατίας. Το βλέπουμε και στον ΟΠΕΚΕΠΕ, το βλέπομε και με τον σκάνδαλο των πολεοδομιών, το βλέπουμε και σε χιλιάδες άλλες περιπτώσεις. Κάποιος, επιτέλους, πρέπει να αναλάβει την ευθύνη. Κάποιος πρέπει θα πει την αλήθεια. Και πρέπει να μας πείτε γιατί πήρατε πρόστιμο.
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Καζαμία. 
Κύριε Υπουργέ, έχετε τον λόγο για τη δευτερολογία σας. 
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Κατ’ αρχάς, κύριε συνάδελφε, κύριε Καζαμία, είπαμε ότι δεν θα χάσουμε χρήματα και δεν χάσαμε χρήματα ούτε στο προηγούμενο πρόγραμμα, στο ΕΣΠΑ 2014 - 2020 ούτε στο Ταμείο Ανάκαμψης. Επομένως, νομίζω, αυτά τα οποία λέτε, δεν στέκουν, διότι δεν έχουμε απωλέσει πόρους. Και στη συνέχεια θα σας πω ότι ούτε εδώ θα απωλέσουμε πόρους, διότι αυτήν τη στιγμή αυτό το πρόγραμμα ή οποιαδήποτε διόρθωση μπορεί να συμπληρωθεί από άλλα προγράμματα. 
Για να δούμε όμως ότι έχουμε και στην Ελλάδα έναν νόμο, τον ν. 4412 και όλες οι διαδικασίες ακολουθούνται σύμφωνα με τον νόμο αυτό. 
Μη βιάζεστε, λοιπόν, να βγάλετε συμπεράσματα.
ΑΛΕΞΑΝΔΡΟΣ ΚΑΖΑΜΙΑΣ: Θα τα πάρετε από αλλού, δηλαδή. 
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Βγάζετε πολύ σύντομα και πολύ γρήγορα, αβίαστα τα συμπεράσματά σας, χωρίς να βλέπετε τα αποτελέσματα. Βέβαια αυτή είναι και η δουλειά σας. 
Να δούμε, όμως, για αυτά τα οποία είπατε, ότι για το θέμα της κατάρτισης κρατουμένων δεν χρειάστηκε να έρθει η επιτροπή για να πει κάτι. Αυτό το είχαμε λύσει εμείς πριν από την επιτροπή και είχαμε απεντάξει το συγκεκριμένο θέμα. Επομένως, δεν πληρώθηκε το συγκεκριμένο θέμα. Μην βιάζεστε να βγάζετε συμπεράσματα. 
Όμως, για να δούμε, κύριε συνάδελφε, κάποια σημεία της έκθεσης που ίσως σας ενδιαφέρουν. Παραδείγματος χάριν, η Ευρωπαϊκή Επιτροπή σχολίασε την απαίτηση που υπάρχει ότι ο υποψήφιος που παρέχει κατάρτιση στην Ελλάδα -και θέλω να μου πείτε ρητορικά την άποψή σας- να διαθέτει κατάλληλη εκπαιδευτική υποδομή στην Ελλάδα. Δηλαδή, τι ζητάμε; Όταν γίνεται ένας διαγωνισμός, να υπάρχει κατάλληλη εκπαιδευτική υποδομή στην Ελλάδα. Διαφωνείτε με αυτό; Θα ήθελα να ακούσω αν διαφωνεί το κόμμα σας να μην υπάρχει κατάλληλη υποδομή στην Ελλάδα…
ΑΛΕΞΑΝΔΡΟΣ ΚΑΖΑΜΙΑΣ: Το πρόστιμο το φάγατε ή δεν το φάγατε;
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Είναι αυτό το οποίο είπατε νωρίτερα σχετικά με τους ελέγχους. 
Επομένως, αυτό το οποίο λέμε λοιπόν είναι ότι θέλαμε να υπάρχει αυτό. Αυτό έχει αμφισβητηθεί από την Ευρωπαϊκή Επιτροπή. Είναι ένα θέμα, λοιπόν, για συζήτηση αυτό. 
Δεύτερον: Ζητάμε να υπάρχει φυσική έδρα ενός παρόχου κατάρτισης στην Ελλάδα. Διαφωνείτε με αυτό; Διαφωνεί το κόμμα σας; Δεν θέλει να έχετε φυσική έδρα του παρόχου κατάρτισης στην Ελλάδα; Αυτό λέμε εμείς και η Επιτροπή μάς λέει κάτι διαφορετικό. Όμως, εμείς είμαστε εδώ για να συζητήσουμε με την Επιτροπή.
Επίσης, για τον μηχανισμό κοστολόγησης να πω ότι και στο σημείο αυτό εφαρμόστηκε το πλαίσιο το οποίο είχαμε συμφωνήσει με την Επιτροπή, με το σχέδιο διαχείρισης, το οποίο καταθέσαμε και σας κατέθεσα την επιστολή με την οποία συμφώνησε η Ευρωπαϊκή Επιτροπή. 
Επιπλέον, επειδή αναφερθήκατε στη μείωση του φυσικού αντικειμένου -και σας καταθέτω, εδώ, και τα σχετικά έγγραφα- στη μείωση φυσικού αντικειμένου μειώνεται, αντίστοιχα, και το τίμημα το οποίο πληρώνετε. 
Πού βρίσκετε εσείς σε αυτό απόκλιση από αυτά τα οποία λέμε σχετικά με την ίση αντιμετώπιση για την παρεχόμενη υπηρεσία; 
Σας καταθέτω, λοιπόν, αυτές τις συμβάσεις μαζί με τους ελέγχους οι οποίοι έγιναν και αυτά τα οποία επεβλήθησαν στο παρελθόν. Πάνω, λοιπόν, από 190 εκατομμύρια ευρώ για την προηγούμενη περίοδο διορθώσεις. 
(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Η διόρθωση η συγκεκριμένη όμως, για την οποία λέτε, είναι μία διόρθωση που ακόμα είναι σε συζήτηση. Εμείς δεχόμαστε τις παρατηρήσεις, αλλά θα αντιπαραθέσουμε και τις δικές μας παρατηρήσεις. Σας είπα μερικές και θα ήθελα να ακούσω την άποψη του κόμματός σας αν θέλετε να υπάρχει φυσική έδρα όταν συμμετέχει κάποιος εδώ για να παρέχει κατάρτιση ή να υπόσχεται ότι πρέπει να δημιουργήσει φυσική έδρα αργότερα και να πάρει τις πιστοποιήσεις αργότερα.
Επομένως, θα ήθελα να ακούσω αυτές τις απόψεις σας. Και να σας πω και κάτι άλλο, στο τέλος της ημέρας, όπως δεν χάσαμε λεφτά στο Ταμείο Ανάκαμψης, έτσι δεν θα χάσουμε ευρωπαϊκά λεφτά και σε αυτήν την προγραμματική περίοδο. Μην αγωνιάτε. Θα δείτε τα αποτελέσματα, κύριε συνάδελφε. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. Συνεχίζουμε με την τρίτη, με αριθμό 20/5-10-2026 επίκαιρη ερώτηση δεύτερου κύκλου του Βουλευτή Κερκύρας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αλεξάνδρου-Χρήστου Αυλωνίτη προς τον Υπουργό Εθνικής Οικονομίας και Οικονομικών με θέμα: «Γιατί καθυστερεί η υλοποίηση της υπόσχεσης για την κατασκευή του Εργοστασίου Αφαλάτωσης - Αποσκλήρυνσης στη Χρυσηίδα Κέρκυρας;».
Κύριε Αυλωνίτη, κύριε συνάδελφε, έχετε τον λόγο για την πρωτολογία σας.
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Κύριε Υπουργέ, δεν ξέρω γι’ αυτό που είπατε προηγουμένως, ότι δηλαδή δεν πρόκειται να χαθούν λεφτά κλπ., στην προηγούμενη επίκαιρη ερώτηση που απαντήσατε. Εκείνο, όμως, που πρέπει να σας πω είναι ότι πριν από τριάντα πέντε χρόνια στην Κέρκυρα ξεκίνησε μια ιστορία να κατασκευάσουμε φράγματα. Κάπου 300 εκατομμύρια τα χρηματοδοτούσε απευθείας η Ευρωπαϊκή Ένωση και κάποιο ποσό με ίδια χρηματοδότηση. Εδώ και τριάντα πέντε χρόνια. Θυμάμαι ότι ήμουν Πρόεδρος του Διακοινοτικού Οργανισμού Υδάτινων Πόρων. Νομίζω τότε ήταν δεν ήταν δήμοι. Εσείς το ξεκινήσατε. 
Δεν θέλω να μου πείτε κάποια απάντηση τώρα για τούτη την υπόθεση που συζητάμε σε σχέση με το εργοστάσιο αποσκλήρυνσης στη Χρυσηίδα. Μιλάμε ότι η Κέρκυρα έχει τις περισσότερες βροχοπτώσεις από όλα τα νησιά της Ελλάδας. Δεν υπήρχε πρόβλημα και δεκαετίες τώρα έχουμε εξαντλήσει τους υδάτινους πόρους με γεωτρήσεις κλπ. Το πρόβλημα είναι διαχρονικό. Ήμουν λοιπόν νιος και γέρασα. Πάει η μελέτη και το έργο των φραγμάτων. 
Τμήματα από το έργο αυτό είναι και το θέμα που συζητάμε σήμερα, δηλαδή το έργο αποσκλήρυνσης 21 εκατομμύρια ευρώ. Μα, και τι δεν έχει γίνει. Πόσα πανηγύρια δεν έχουν γίνει από πλευράς σας σε κάθε στάδιο εκτέλεσης αυτού του έργου; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Ξεκινάμε λοιπόν από το 2021. Ανακοινώθηκε ότι εντάχθηκε το έργο της αποσκλήρυνσης νερού. Στη συνέχεια γίνεται δημοπρασία το 2022. Και από το 2022 είμαστε τώρα στο 2026 και η Κέρκυρα, κύριε Υπουργέ, κηρύσσεται επανειλημμένα από την Κυβέρνηση -αποδέχεται δηλαδή τα αιτήματα της Τοπικής Αυτοδιοίκησης- σε κατάσταση έκτακτης ανάγκης. 
Πείτε μου αν αυτό που σας περιέγραψα με πολύ λίγα λόγια δεν είναι η διαχρονική γελοιοποίηση του κράτους, της πολιτείας μας. Τριάντα πέντε ολόκληρα χρόνια αντιμετωπίζουμε το πρόβλημα αυτό κι ένα μικρό έργο σε σχέση με τα 300 εκατομμύρια δεν μπορούμε να το υλοποιήσουμε. 
Προχθές, για μία ακόμη φορά, πανηγυρικά είπατε ότι βρέθηκαν τα χρήματα για να ξεκινήσει το έργο μετά από τη δημοπρασία που έγινε και την κατακύρωση το 2022. Φαίνεται ότι τούτη εδώ η επίκαιρη ερώτηση, που κατατέθηκε πριν από αυτή τη γνωστοποίηση που κάνατε…
 ΠΡΟΕΔΡΕΥΩΝ (Αθανάσιος Μπούρας): Τα υπόλοιπα στη δευτερολογία σας, κύριε συνάδελφε. 
Ορίστε, κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Κύριε συνάδελφε, ήσασταν νιος και παραμείνατε νιος, αλλά στο διάστημα αυτό βρεθήκατε και σε κόμματα τα οποία κυβέρνησαν τη χώρα. Μου κάνει εντύπωση γιατί η ερώτησή σας στέκεται πάνω σε γεγονότα της Κυβέρνησης Μητσοτάκη. Δηλαδή, όλα αυτά τα οποία λέτε τώρα για αποφάσεις οι οποίες ελήφθησαν, είναι αποφάσεις της Κυβέρνησης Μητσοτάκη. 
Πολύ σωστά, το ζήτημα αυτό που θέτετε σχετικά με το έργο είναι πολύ σημαντικό για την Κέρκυρα, είναι πάρα πολύ σημαντικό για την καθημερινότητα των πολιτών της Κέρκυρας. Έτσι, λοιπόν, έχουμε υποχρέωση να εξασφαλίσουμε επαρκές και ποιοτικό πόσιμο νερό και είναι βασική προϋπόθεση. Θέλω να σας πω ότι αυτό έχει λήξει. Έχουμε, λοιπόν, το έργο ύδρευσης νήσου Κέρκυρας πρώτη φάση, εγκαταστάσεις αποσκλήρυνσης νερού και συναφή έργα, συνολικού προϋπολογισμού 21,1 εκατομμυρίων ευρώ. Έχουμε βρει και έχουμε εξασφαλίσει λύση χρηματοδοτική. Διότι, όπως γνωρίζετε, η πολιτεία πρέπει να έχει τη δύναμη τη δημοσιονομική για να τρέχει έργο. 
Όλα αυτά τα έργα τα οποία ακούτε εδώ και τα οποία θα σας καταθέσω για την Κέρκυρα, είναι έργα της Κυβέρνησης Μητσοτάκη. Και παρότι έχουν περάσει τριάντα πέντε χρόνια, όπως είπατε, δεν είδαμε αυτό το μέγεθος των έργων στην Κέρκυρα. Η Κυβέρνηση Μητσοτάκη τα έχει φέρει. Βεβαίως, δεν προχωρούν απλά με διακηρύξεις. Χρειάζονται αυτό ακριβώς το στοιχείο της χρηματοδότησης. 
Έχουμε, λοιπόν, τη δημιουργία αυτοτελούς συστήματος υδροδότησης πόλης Κέρκυρας με δυναμικότητα 15.000 κυβικών μέτρων πόσιμου νερού ημερησίως. Είναι ένα πάρα πολύ σημαντικό έργο, το οποίο πλέον έχει πάρει δρόμο του. Μετά την διυπουργική του 2025, πέρυσι δηλαδή, προχωρήσαμε στον αναγκαίο συντονισμό. Πράγματι, έγινε συνάντηση και συνεργασία με τον Υφυπουργό παρά τω Πρωθυπουργώ, τον Θανάση Κοντογεώργη, με τον Υφυπουργό Ναυτιλίας και Νησιωτικής Πολιτικής και Βουλευτή Κέρκυρας, τον κ. Στέφανο Γκίκα και επίσης με τον Περιφερειάρχη Ιώνιων Νήσων κ. Γιάννη Τρεπεκλή και εξασφαλίσαμε με απόφασή μου, μέσω του Περιφερειακού Προγράμματος ΕΣΠΑ να χρηματοδοτηθεί, καθώς και με πρόσθετη χρηματοδότηση 6 εκατομμυρίων ευρώ από το Εθνικό Πρόγραμμα Ανάπτυξης του Υπουργείου Περιβάλλοντος και Ενέργειας.  
Το Εθνικό Πρόγραμμα Ανάπτυξης, το οποίο χρηματοδοτεί έργα σε όλη την Ελλάδα, είναι υπερδιπλάσιο της περιόδου 2021-2025 που από 10 δισεκατομμύρια πήγε 23 δισεκατομμύρια, κύριε συνάδελφε. Αυτό είναι αποτέλεσμα της οικονομικής πολιτικής αυτής της Κυβέρνησης. Τα έργα δεν γίνονται με αέρα, τα έργα γίνονται με πόρους και οι πόροι προκύπτουν αν μία κυβέρνηση έχει δώσει τις κατάλληλες συνθήκες να δημιουργείται αυτό το μέρισμα για να τρέχουν όλα αυτά τα έργα. Έτσι, λοιπόν, δημιουργήθηκαν οι προϋποθέσεις να προχωρήσει η Περιφέρεια Ιώνιων Νήσων στην κατακύρωση και την υπογραφή της σύμβασης με τον ανάδοχο. 
Σήμερα έχουμε τη λύση αυτή 21 εκατομμύρια και ταυτόχρονα, υπάρχει μία άλλη σειρά έργων, τα οποία θα καταθέσω, και τα οποία είναι πολύ σημαντικά για την Κέρκυρα. Είναι έργα τα οποία προέρχονται και από το προηγούμενο ΕΠΑ και από το νέο ΕΠΑ το οποίο έρχεται υπερδιπλάσιο, όπως σας είπα, του προηγούμενου Εθνικού Προγράμματος Ανάπτυξης και από το Ταμείο Ανάπτυξης, το οποίο έκλεισε ακριβώς χωρίς να απωλέσουμε ούτε 1 ευρώ. 
Η δέσμευσή μας, λοιπόν, η δέσμευση του Κυριάκου Μητσοτάκη ότι η Ελλάδα, παρότι πήρε το υψηλότερο πρόγραμμα σε όλη την Ευρώπη και μάλιστα αμφισβητηθήκαμε και από την Αντιπολίτευση και από Ευρωπαίους πολλές φορές, καταφέραμε να ολοκληρώσουμε το Ταμείο Ανάκαμψης χωρίς να απωλέσουμε ένα ευρώ. Αυτή είναι η πολιτική μας και αυτή την πολίτικη θα συνεχίσουμε. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. 
Κύριε Αυλωνίτη, έχετε τον λόγο για τη δευτερολογία. 
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Κύριε Πρόεδρε, είδατε ότι πάντοτε υπάρχει μια δικαιολογία. Για όλα υπάρχει μία δικαιολογία. Κι ενώ σας ανέφερα ότι το πρόβλημα έχει ξεκινήσει εδώ και τριάντα πέντε, ίσως και παραπάνω, χρόνια με διαχρονικές ευθύνες, όλο και το πήγατε κομματικά όλο και πολιτικά. Εγώ σας μίλησα εντελώς ανεξάρτητα από κομματική δέσμευση, αλλά εσείς εκεί. Σας είπα μάλιστα προηγουμένως ότι το τι γιορτάσια και το τι επισημότητες και το τι φωτογραφίες έχουν παιχτεί γι’ αυτό το έργο, αντιλαμβάνεστε ότι γελοιοποιείται έτσι το πολιτικό σύστημα. 
Και σας ρωτάω με πολύ απλά λόγια: Όταν το 2021 το έργο αυτό το χαρακτηρίσατε σπουδαίο έργο, το εντάξετε και ξεκίνησε η διαδικασία της δημοπράτησης, για πείτε μου με πολύ απλά λόγια γιατί κάνατε τη δημοπρασία το 2022; Δεν θα έπρεπε τα χρήματα να είναι εξασφαλισμένα; Από τον Ιούνιο του 2022 μέχρι σήμερα πέρασαν τέσσερα ολόκληρα χρόνια και κάτι. Εσείς, λοιπόν, που εξασφαλίσατε τόσα χρήματα, εσείς που είστε τόσο ικανοί ως Κυβέρνηση, δεν βρήκατε αυτά τα λεφτά; Γιατί κάνατε δημοπρασία; Γιατί ουσιαστικά σε κάθε βήμα κάνετε πανηγύρια και φωτογραφίες γι’ αυτό το έργο, τη στιγμή κατά την οποία δεν συνεννοηθήκατε δύο Υπουργεία και η Περιφέρεια των Ιώνιων Νήσων, έτσι ώστε να βρείτε τα λεφτά; Μπορείτε να μου το απαντήσετε αυτό; 
Ερώτηση: Λέτε ότι καταθέσατε μια σειρά από χρηματοδοτήσεις και έργα που έχουν γίνει στην Κέρκυρα. Έχετε φανταστεί ότι εν έτει 2026 γίνονται γεωτρήσεις και ψάχνουνε να βρουν οι δήμαρχοι νερό με το ραβδί; Αυτό είναι κατάντια! Είναι δυνατόν δηλαδή στο νησί αυτό, το οποίο λέμε ότι είναι η ναυαρχίδα του τουρισμού, να έρχεστε να μου λέτε αυτά τα λόγια, δημιουργώντας αυτό το θολό τοπίο της διαχρονικότητας του έργου; Ε, βέβαια, έχει αποδείξει το πολιτικό σύστημα τη διαχρονική ανικανότητα του. 
	Σας ρωτάω, λοιπόν, ευθέως: Αυτό το πανηγύρι που έγινε και οι ανακοινώσεις τις οποίες βγάλατε, ότι το έργο οσονούπω θα αρχίσει, έχει εκταμιευθεί το ποσόν αυτό; Είναι στο Γενικό Λογιστήριο του Κράτους αυτά τα 6 εκατομμύρια; Μπορεί αύριο το πρωί να υπογραφεί η συμφωνία με την εργολάβο εταιρεία και να ξεκινήσει το έργο, έτσι ώστε μεσολαβούντος και του χειμώνα, την άνοιξη του 2027 να έχουμε έστω και νερό από το εργοστάσιο αποσκλήρυνσης;
Να σας θυμίσω, όμως, το εξής: Το έργο των φραγμάτων αφορά όλη την Κέρκυρα. Το έργο της αποσκλήρυνσης του νερού αφορά μόνο την κεντρική Κέρκυρα. Το έργο των φραγμάτων πού πήγε; Θυμάμαι -δεν μπορείτε να φανταστείτε, σας είπα για την ιδιότητά μου- πόσες φορές έχω έρθει στην Αθήνα, πόσες φορές έγιναν τέτοια «πανηγύρια» -και με συγχωρείτε που χρησιμοποιώ πάλι την ίδια έκφραση- ότι «θα γίνει το έργο», «δημοπρατείται», «εξασφαλίσαμε 300 εκατομμύρια» κ.λπ. και έρχεστε και υπερηφανεύεστε τώρα; Κατάντια είναι αυτό, κύριε Υπουργέ.
Σας παρακαλώ, στη δευτερομιλία σας να μου ξεκαθαρίσετε αυτό. Τα 6 εκατομμύρια έχουν εκταμιευθεί; Έχει η σχετική χρηματοδότηση ελεγχθεί από το Γενικό Λογιστήριο του Κράτους; Θα γίνει πράγματι η σύμβαση και θα υπογραφεί πάλι με «πανηγύρια» για να ολοκληρωθεί η ιστορία και να εγκατασταθεί ο εργολάβος; Αλλά όμως να μου το πείτε με το χέρι στην καρδιά.
ΠΡΟΕΔΡΕΥΩΝ (Αθανάσιος Μπούρας): Ορίστε κύριε Υπουργέ, έχετε τον λόγο για τη δευτερολογία σας.
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):  Κύριε συνάδελφε, στην πρωτολογία μου σας απάντησα ότι η χρηματοδότηση έχει εξασφαλιστεί και έχει κλειδώσει το έργο και τα χρήματα είναι εκεί για να υλοποιηθεί το έργο. Επομένως, μιλάμε για κάτι το οποίο έχει ολοκληρωθεί. Προφανώς εσείς καταθέσατε αυτήν την επίκαιρη ερώτηση και θέλετε να συνεχίσετε μια συζήτηση, η οποία κατ’ εμέ έχει τελειώσει, έχει ολοκληρωθεί. Η υπόθεση έχει κλείσει. Η Κυβέρνηση βρήκε τους πόρους για να κάνει το έργο. Και σας είπα ότι η Κυβέρνηση αυτή έχει βρει πόρους για πάρα πολλά έργα, τα οποία άλλα έχουν ολοκληρωθεί, άλλα είναι σε εξέλιξη, άλλα θα γίνουν.
Μιλήσατε για γελοιότητα. Γελοιότητα είναι, κύριε συνάδελφε, όταν λέμε κάτι και δεν το κάνουμε. Θέλω να μου πείτε αν γελοιότητα είναι η προμήθεια και εγκατάσταση τετρακοσίων δέκα οκτώ διαδραστικών συστημάτων μάθησης στα σχολεία της Περιφερειακής Ενότητας Κέρκυρας ύψους 1,7 εκατομμυρίων ευρώ, το στρατηγικό πλάνο έρευνας του Ιονίου Πανεπιστημίου που χρηματοδοτήθηκε με 1,7 εκατομμύρια ευρώ. Στην υγεία, παρεμβάσεις ενεργειακής αναβάθμισης και ανακαίνισης στα Κέντρα Υγείας Λευκίμμης, Αγίου Αθανασίου Αγρού και Αγίου Μάρκου, προϋπολογισμού 3,5 εκατομμυρίων ευρώ. Θέλω να μου πείτε, όλα αυτά είναι γελοιότητες; Ρητορική είναι η ερώτησή μου.
Για το Γενικό Νοσοκομείο Κέρκυρας περίπου 1 εκατομμύριο ευρώ για το Μαιευτήριο, την Ψυχιατρική Κλινική καθώς και επιπλέον 400 χιλιάδες για την αναδιαμόρφωση των χώρων.
Στον πολεοδομικό σχεδιασμό, τοπικά και ειδικά πολεοδομικά σχέδια στον Δήμο Κεντρικής Κέρκυρας και Διαποντίων Νήσων ύψους 2 εκατομμυρίων ευρώ. Στον Δήμο Βόρειας Κέρκυρας ύψους 1,5 εκατομμυρίων ευρώ, μελέτες για τα ειδικά πολεοδομικά σχέδια.
Στο φυσικό περιβάλλον, έργα προϋπολογισμού 3,8 εκατομμυρίων ευρώ, για τον καθαρισμό δασών και δασικών εκτάσεων, για τον καθορισμένο σχεδίων αντιπυρικής προστασίας, για τη δημιουργία αντιπυρικών ζωνών ενίσχυσης της αντιπυρικής προστασίας.
Θέλω να μου υπενθυμίσετε, επειδή στη διάρκεια αυτή των τριάντα πέντε ετών βρεθήκατε σε κόμματα που κυβέρνησαν, να μου πείτε αν ποτέ έχετε ξαναδεί τέτοια έργα στην Κέρκυρα.
Στις αστικές υποδομές έργα προϋπολογισμού 17 εκατομμυρίων ευρώ. Επείγουσες επεμβάσεις στο αποχετευτικό σύστημα με την κατασκευή δικτύων αγωγών αποχέτευσης. Κατασκευές νέων αντλιοστασίων αποχέτευσης. Βελτιώσεις των μονάδων επεξεργασίας και του ηλεκτρομηχανολογικού εξοπλισμού εγκαταστάσεως επεξεργασίας λυμάτων.
Είναι έργα τα οποία, κύριε συνάδελφε, σας τα καταθέτω για να μπορέσετε και εσείς να τα μελετήσετε, να μπορέσατε να δείτε ακριβώς το αποτύπωμα της προσπάθειας που έχει κάνει αυτή η Κυβέρνηση για την Κέρκυρα. Δεν λέμε ότι έχουμε φτάσει ή έχουμε πετύχει αυτό που θέλουμε. Έχουμε πολύ δρόμο μπροστά μας. Ποτέ δεν θα ακούσετε από αυτήν την Κυβέρνηση ή από έναν Υπουργό ότι έχουμε φτάσει εκεί που θέλουμε. Εμείς συνεχίζουμε, διότι πιστεύουμε ότι η Κέρκυρα αξίζει περισσότερα και γι’ αυτό μέσα από τη δημοσιονομική πορεία και μέσα απ’ τη δυνατότητα του κράτους να μπορεί να έχει το μέρισμα αυτό, θα συνεχίσουμε για ακόμα περισσότερα έργα, για βελτίωση της καθημερινότητας της ζωής, για έργα τα οποία αφήνουν πραγματικό αποτύπωμα σε όλους τους συμπολίτες μας στην Κέρκυρα.
Σας ευχαριστώ. 
(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
 ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε.
Στις επόμενες δύο επίκαιρες ερωτήσεις θα απαντήσει ο Υφυπουργός Υποδομών και Μεταφορών, ο κ. Νικόλαος Ταχιάος.
Ξεκινάμε με την πρώτη με αριθμό 4/5-10-2026 επίκαιρη ερώτηση πρώτου κύκλου της Βουλευτού Λασιθίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Αικατερίνης (Κατερίνας) Σπυριδάκη προς τον Υπουργό Υποδομών και Μεταφορών με θέμα: «Αγωγός Μύρτου - Μπραμιανού: Ποιος αναλαμβάνει την πολιτική ευθύνη για τη διοικητική διαχείριση που οδήγησε το έργο σε διακοπή και νέες παρατάσεις;».
Κυρία Σπυριδάκη, έχετε τον λόγο για την πρωτολογία σας.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Σας ευχαριστώ πολύ, κύριε Πρόεδρε.
Κύριε Υπουργέ, κοντεύω να νιώσω γραφική. Δεν είναι η πρώτη φορά που συναντιόμαστε σε αυτήν εδώ την Αίθουσα γι’ αυτό το έργο.
Επανέρχομαι σήμερα για τον προσαγωγό Μύρτους, ένα έργο ζωτικής σημασίας για την Ιεράπετρα και ας μου επιτραπεί η έκφραση, ένα έργο χαρακτηριστικό της διοικητικής της ανεπάρκειας. Συμβασιοποιήθηκε το 2020, μας λέγατε ότι θα ολοκληρωθεί το 2022 και έξι χρόνια μετά παραμένει ημιτελές. Και το εξοργιστικότερο; Δεν σταμάτησε επειδή υπήρξαν κάποιοι εξωτερικοί παράγοντες, δεν σταμάτησε επειδή είχε κάποιο απρόβλεπτο γεγονός, σταμάτησε επειδή το Δημόσιο δεν κατάφερε να εξοφλήσει εγκαίρως λογαριασμούς που είχε ήδη εγκρίνει. 
Ας δούμε, λοιπόν, τα υπηρεσιακά έγγραφα. Φεβρουάριος του 2025, η διεύθυνση γνώριζε τα προσωρινά αποτελέσματα του δημοσιονομικού ελέγχου. Μάιο, εκδόθηκε η απόφαση δημοσιονομικής διόρθωσης. Τον Ιούλιο, η αρμόδια υπηρεσία εξακολουθούσε να ζητά οδηγίες για να πληρωθεί ο ανάδοχος. Δηλαδή, γνωρίζατε ότι με την εμπλοκή οι λογαριασμοί δεν πληρώνονται και αφήσατε το έργο να οδηγηθεί στη διακοπή. Τον Σεπτέμβριο του 2025 το εργοτάξιο σταμάτησε. Τον Οκτώβριο η υπηρεσία αποδέχτηκε τη διακοπή και συνεχίζουμε. Φεβρουάριος του 2026, εκδόθηκε η απόφαση μεταφοράς σε νέο χρηματοδοτικό πλαίσιο που τροποποιήθηκε τον Μάρτιο και όμως τον Ιούλιο σε επίσημη κοινοβουλευτική ερώτηση η απάντησή σας καταγράφει εκκρεμείς πληρωμές άνω του 1 εκατομμυρίου ευρώ.
Έχουν εξοφληθεί σήμερα, κύριε Υπουργέ, αυτές οι οφειλές και αν ναι, πότε ακριβώς; Πόσες διοικητικές πράξεις χρειάζεται τελικά να πληρώσει το κράτος -για εργασίες μάλλον, για να το πω σωστά- που το ίδιο έχει πιστοποιήσει;
Στο μεταξύ ο ανάδοχος έχει υποβάλει οχλήσεις για θετικές ζημίες λόγω της διακοπής. Ένα έργο με ευρωπαϊκή χρηματοδότηση κινδυνεύει με επιπλέον επιβάρυνση, επειδή το Δημόσιο δεν αντιμετώπισε εγκαίρως ένα γνωστό εμπόδιο για τις πληρωμές. Και όλα αυτά στην Ιεράπετρα, όπου στρέμματα καλλιεργειών γνωρίζετε πάρα πολύ καλά ότι περιμένουμε να αρδευτούν από αυτό το φράγμα. 
Μέσα στην τύχη μας, βέβαια, είμαστε τυχεροί, γιατί έβρεξε. Βέβαια οι βροχές δημιουργούν θέματα πάλι σε άλλα θέματα στα οποία οφείλετε να παρέμβετε άμεσα. Εδώ, όμως, οι καθυστερήσεις είναι χαμένος χρόνος για ολόκληρη την παραγωγική περιοχή.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Κύριε Υπουργέ, ζητώ συγκεκριμένες απαντήσεις και όχι άλλες γενικόλογες διαβεβαιώσεις. Πρώτον, ποιο είναι το σύνολο των πιστοποιημένων εργασιών; Τι έχει πράγματι καταβληθεί και τι παραμένει ανεξόφλητο; Μια εντολή ακούσαμε για 19.185 ευρώ τον Σεπτέμβριο, αλλά δεν μας λέει και πολλά. Δεύτερον, ποιες επιπλέον διοικητικές πράξεις απαιτήθηκαν μετά τη μεταφορά στο νέο πρόγραμμα; Ποιες εκκρεμούν και γιατί; Τρίτον, θα αρθεί επισήμως η διακοπή; Πόσο έργο έχει εκτελεστεί; Τι απομένει; Υπάρχουν εκκρεμείς απαλλοτριώσεις; Ποια είναι η δεσμευτική ημερομηνία λειτουργίας παράδοσης; Τι ποσό διεκδικεί ο ανάδοχος για θετικές ζημίες, τι αναγνωρίζει το Δημόσιο και τι θα καλυφθεί;
Ο αγωγός σχεδιάστηκε να μεταφέρει νερό από τον Μπραμιανά στην Ιεράπετρα, αλλά μεταφέρει…
ΠΡΟΕΔΡΕΥΩΝ (Αθανάσιος Μπούρας): Τα υπόλοιπα στη δευτερολογία σας.
Κύριε Υπουργέ, έχετε τον λόγο για την απάντησή σας.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):  Κυρία Βουλευτά, το έχουμε ξανασυζητήσει το θέμα. Ασφαλώς το έχουμε συζητήσει ξανά στο θέμα, αλλά νομίζω ότι πρέπει να γίνει ξεκάθαρο από την πρώτη στιγμή ότι σε ό,τι αφορά τη διαχείριση του συγκεκριμένου έργου, το Υπουργείο Υποδομών και Μεταφορών είναι μόνο ο κατασκευαστικός βραχίονας. Είναι ο βραχίονας εκείνος ο οποίος έχει να ασχοληθεί αποκλειστικά με το έργο της κατασκευής. Μέχρι σήμερα ό,τι αφορά στα οικονομικά ζητήματα αυτής της σύμβασης, έχει να κάνει με το Υπουργείο Αγροτικής Ανάπτυξης και την αρμόδια διαχειριστική αρχή.
Είναι γνωστό αυτό, γιατί αυτά τα έργα χρηματοδοτούνται από προγράμματα του ΥΠΑΑΤ, από το ΠΑΑ συγκεκριμένα, όπως ξέρετε. Κατά συνέπεια από εκεί γίνεται όλη η διευθέτηση των θεμάτων πληρωμών. Η ιστορία είναι γνωστή, την ξέρετε. Κάποια στιγμή ο ανάδοχος του έργου έκοψε κάποια δένδρα. Τα δένδρα αυτά δεν παραδόθηκαν στην κοινότητα, δεν τα πήρε η κοινότητα. Έγινε μία δημοσιονομική διόρθωση, αν δεν κάνω λάθος, ύψους κοντά στις 200 χιλιάδες ευρώ, η οποία από ένα σημείο και μετά για να μπορέσει να πληρωθεί από τη διαχειριστική αρχή του Υπουργείου Αγροτικής Ανάπτυξης οποιοσδήποτε λογαριασμός έπρεπε να θεραπευθεί. Πώς θα θεραπευόταν; Θα έπρεπε να γίνει μία επιστροφή των συγκεκριμένων ποσών στον λογαριασμό του ΠΑΑ. Αυτό ήταν κάτι που ακούγεται απλό. Δεν είναι καθόλου απλό στο πλαίσιο του δημοσίου λογιστικού. Καθόλου απλό. Και το δημόσιο λογιστικό ξέρετε ότι διαχρονικά είναι ένας από τους πιο σταθερούς νόμους από εκείνους, οι οποίοι δεσμεύουν το ελληνικό δημόσιο στο σύνολό του διαχρονικά και πάρα πολύ δύσκολο να μπορέσει κανείς να υπερκεράσει εμπόδια, τα οποία προκύπτουν από το δημόσιο λογιστικό. 
Αυτό έγινε δυνατό το 2025, όπως είπατε και εσείς. Έγινε όταν υπήρξε αλλαγή σε ό,τι αφορά την τροποποίηση και την κωδικοποίηση της απόφασης δημοσιονομικής διόρθωσης τον Οκτώβριο του 2025 και βεβαίως, από εκεί και πέρα υπάρχουν λογαριασμοί οι οποίοι πρέπει να πληρωθούν. Οι λογαριασμοί αυτοί μέχρι σήμερα πληρώνονταν από το μέσο του ΟΠΕΚΕΠΕ. Όπως γνωρίζετε η σχετική υποχρέωση περιήλθε πλέον στην ΑΑΔΕ. Αυτήν τη στιγμή η ΑΑΔΕ έχει βγάλει τις σχετικές αποφάσεις στις 2 Σεπτεμβρίου του 2026 και καθορίστηκε η διαδικασία διοικητικού ελέγχου των πληρωμών των πράξεων για τις παρεμβάσεις αυτές και μέσα στις επόμενες ημέρες, μέσω του Υπουργείου μας πλέον, στο οποίο έχουν περιέλθει και οι σχετικοί κωδικοί για να μπορέσουν να ενεργοποιηθούν τα συστήματα της ΑΑΔΕ, θα πληρωθούν και οι λογαριασμοί της αναδόχου εταιρείας του έργου Μπραμιάνος. 
Τώρα αυτό ασφαλώς είναι μια πραγματικότητα, η οποία έχει να κάνει με τη δομή του δημοσίου διαχρονικά. Δεν είναι κάτι το οποίο λύνεται από τη μία πέρα στην άλλη. Προσπαθήσαμε πολλές φορές να βρούμε λύση, αλλά κάτι που αποτελεί μια δημοσιονομική διόρθωση, δηλαδή μια διόρθωση η οποία επέρχεται υπέρ των κονδυλίων τα οποία έχουν δοθεί από την Ευρωπαϊκή Ένωση, είναι κάτι που κανένας δεν μπορεί να το ξεπεράσει μέσα από ένα νέο νομοθετικό πλαίσιο ή από μία πράξη, η οποία δεν ερείδεται επί ενός σταθερού νομικού πλαισίου. Αυτό είναι που δημιούργησε αυτήν την καθυστέρηση, την οποία οφείλω βεβαίως να παραδεχτώ. Είναι προφανής και ξέρετε πολύ καλά ότι κατ’ επανάληψη έχω συναντηθεί και με τους αγρότες της Ιεράπετρας και έχω επισκεφθεί το έργο για να μπορέσω να έχω προσωπική εικόνα. Και αυτά είναι πράγματα, τα οποία ουδέποτε τα κρύψαμε. Είναι πράγματα, τα οποία τα συζητήσαμε και είναι γνωστά και στους επί του πεδίου. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Ορίστε, κυρία Σπυριδάκη, έχετε τον λόγο για τη δευτερολογία σας.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Κύριε Υπουργέ, μας είπατε πράγματα που μας έχετε ξαναπεί. Δεν μας είπατε τίποτα καινούργιο. Ακούμε για παράταση μέχρι τον Δεκέμβριο. Δεν ξέρω αν ισχύει και αν επιβεβαιώνεται κάτι τέτοιο. Γιατί εμείς ρωτάμε γιατί έχει σταματήσει το έργο και πότε θα δοθεί η χρηματοδότηση. 
Το έργο έπρεπε να είχε ολοκληρωθεί τον Απρίλιο του 2022, υπενθυμίζω. Τώρα πάλι καταλαβαίνω ότι παραπεμπόμαστε λίγο πιο πέρα. Κατασκευάζετε αγωγό ή εκδίδετε ημερολόγιο παρατάσεων και δικαιολογιών; Γιατί εγώ αυτά ακούω. Δεν είναι η πρώτη φορά που έρχομαι σε αυτήν την Αίθουσα. Δεν είναι η πρώτη φορά που κάνω κοινοβουλευτικό έλεγχο και γραπτό μάλιστα και ακούω συνεχώς τα ίδια πράγματα. Ακούω, δηλαδή, ότι το κράτος αδυνατεί να λύσει, δεν θα πω να παρακάμψει, τη γραφειοκρατία που το ίδιο δημιουργεί. Και πάλι ακούμε εδώ για διαχρονικές παθογένειες, σε μια περιοχή που μάλιστα το νερό δεν είναι πολυτέλεια και δεν μπορούμε πάλι να περιμένουμε πότε θα βρέξει ξανά και αν η βροχή θα είναι καταστροφική. 
Στην Ιεράπετρα λοιπόν, όπως σας είπα και το ξέρετε πολύ καλά και γνωρίζω ότι το γνωρίζετε, αυτό το έργο είναι κομβικής σημασίας. Η μνήμη δεν περισσεύει σε αυτήν εδώ την Αίθουσα, γι’ αυτό έρχομαι να θυμίσω τι λέγατε πάλι εσείς, ο ίδιος. Οκτώβριο του 2025 ανακοινώσατε το πρόβλημα, λέγοντας «το πρόβλημα έχει βρει τον δρόμο του. Εξελίξεις θα έχουμε, αν όχι εντός της ημέρας, εντός των επόμενων ημερών της επόμενης εβδομάδας». Τον Φεβρουάριο του 2026 το Υπουργείο Αγροτικής Ανάπτυξης εκτιμούσε εγγράφως ότι μετά τη μεταφορά του έργου σε νέο χρηματοδοτικό εργαλείο η υλοποίηση θα συνεχιζόταν απρόσκοπτα, χωρίς καθυστερήσεις. Τον Ιούλιο, σύμφωνα με απάντηση του Υπουργείου Υποδομών, του δικού σας Υπουργείου, παρέμεναν εκκρεμείς πληρωμές άνω του 1 εκατομμυρίου. Αλήθεια, πόσες επόμενες εβδομάδες χωράνε από τον Οκτώβριο του 2025 μέχρι σήμερα; Πόσες επόμενες εβδομάδες χωράνε και πόσες διαψεύσεις χωρούν σε μία κυβερνητική διαβεβαίωση; 
Να μην επαναλάβω που το είπατε και εσείς ξανά, «τα παράδοξα της ελληνικής γραφειοκρατίας». Αυτό μας είχατε πει τότε. Δικός σας είναι ο χαρακτηρισμός, κύριε Υπουργέ. Μας είχατε πει για καινοφανή διαδικασία που δεν προβλέπεται πουθενά. Μόνο που η γραφειοκρατία δεν είναι θεομηνία, δεν είναι σεισμός, δεν είναι πλημμύρα. Είναι μηχανισμός, που εσείς που κυβερνάτε οφείλετε να συντονίσετε. Η αρμόδια υπηρεσία είχε ζητήσει οδηγίες πριν σταματήσουν τα μηχανήματα. Το εμπόδιο σας ήταν γνωστό, αλλά αντί να το λύσετε, έκλεισε το εργοτάξιο. 
Ποιος όφειλε να κινητοποιήσει τη Δ19, τη διαχειριστική αρχή και τον ΟΠΕΚΕΠΕ; Ποιος είδε ότι οι εγκεκριμένοι λογαριασμοί δεν πληρώνονται και αποφάσισε απλώς να περιμένει; Γιατί αυτό κάνατε, κύριε Υπουργέ. Αποφασίσατε απλώς να περιμένετε. Δεν ξέρω αν είχατε κι άλλους οφειλές των εργολάβων. 
Επικαλείστε ένα πρόβλημα που οι ίδιες οι υπηρεσίες σας είχαν ήδη αναδείξει, λες και η έγκυρη επίλυση ήταν αρμοδιότητα κάποιου τρίτου. Κάποιος τρίτος θα ερχόταν να το επιλύσει. Ποιανού ακριβώς είναι; Πείτε μας ποιος κυβερνά; Γιατί για εμάς τουλάχιστον από το 2023 μέχρι σήμερα είτε τίποτα, είτε η Κυβέρνησή σας το ίδιο πράγμα είναι. Βλέπουμε έναν ΒΟΑΚ που μας έχετε καθυστερήσει γιατί δεν θέλατε να κάνετε την προαίρεση της παλαιάς εθνικής οδού, ένα έργο που θα μπορούσε να είχε γίνει ήδη χρόνια και το βλέπουμε τώρα να πιέζεται. 
Η Κυβέρνηση αφήνει τις εκκρεμότητες να λιμνάζουν. Μας απαριθμείτε αποφάσεις ένταξης, τροποποιήσεις, εντολές πληρωμών. Πολύ ωραία. Μόνο που εμείς δεν ζητάμε κατάλογο διοικητικών πράξεων. Ρωτάμε πότε θα ολοκληρωθεί το έργο. Γιατί το πρόβλημα είναι ότι η διοίκηση παράγει χαρτιά στην ουσία, αλλά δεν καταφέρνει να παραδώσει έργο. Έχει αρθεί η διακοπή; Έχει επιστρέψει ο ανάδοχος; Έχει παραληφθεί το υλικό που απαιτείται; Αναρωτιέμαι, γιατί όλα αυτά δεν είναι θέματα που δεν τα γνωρίζετε και αυτό το κάνει ακόμα πιο έντονο το φαινόμενο. Δύο χρόνια τα γνωρίζετε. Δεν μου απαντήσατε για τις θετικές ζημιές και θα ήθελα ένα σχόλιο. Τι απαιτήσεις υπάρχουν και ποιες εγκρίνονται και ποιο άλλο μέρος του Προϋπολογισμού μας θα επιβαρύνουμε γι’ αυτό το έργο; Γιατί απ’ ότι φαίνεται με την ευρωπαϊκή χρηματοδότηση δεν θα μπορέσει να ολοκληρωθεί.
Κύριε Πρόεδρε, καταθέτω και στα Πρακτικά τις ερωτήσεις και τα Πρακτικά της τότε συνεδρίασης. 
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Αθανάσιος Μπούρας): Ορίστε, κύριε Υπουργέ, έχετε τον λόγο για τη δευτερολογία σας.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κυρία Σπυριδάκη, αν μου έκανε αυτήν την ερώτηση κάποιος, ο οποίος δεν ήταν σε ένα κόμμα το οποίο έχει κυβερνήσει στο παρελθόν, θα μπορούσα να αποδεχθώ από πολλά από τα επιχειρήματά σας. Όμως μόνη σας δώσατε την απάντηση. 
Η απάντησή είναι απλή και νομίζω ότι πρέπει να πάρετε υπόψη σας τις παραμέτρους. Υπήρξε εμπόδιο στις πληρωμές. Βεβαίως, αυτή είναι η απάντηση. Ποιο είναι το εμπόδιο; Το εμπόδιο είναι αντικειμενικό. Όταν κάνει έναν έλεγχο η ΕΔΕΛ προφανώς στον έλεγχό της δεν μπορεί καμία κυβέρνηση να παρέμβει. Δεν είναι μία υπηρεσία στην οποία μπορεί ξαφνικά η Κυβέρνηση να παρέμβει και δεν πρέπει να παρέμβει. Διότι σε τι αποσκοπεί; Αποσκοπεί στην προστασία των πόρων οι οποίοι προέρχονται από την Ευρωπαϊκή Ένωση. Εκεί λοιπόν δεν υπάρχει λύση.
Υπάρχει ένα ιδιόρρυθμο σχήμα. Ποιο είναι το σχήμα αυτό; Ότι η χρηματοδότηση έρχεται από ένα πρόγραμμα του Υπουργείου Αγροτικής Ανάπτυξης και η προϊσταμένη αρχή και η διευθύνουσα υπηρεσία είναι οι υπηρεσίες του Υπηρεσιών Υποδομών και Μεταφορών. Ναι, δεν είναι αρμοδιότητα του Υπουργείου Υποδομών και Μεταφορών ό,τι αφορά τις πληρωμές. Δεν ήταν τουλάχιστον μέχρι σήμερα, αυτό είναι ξεκάθαρο. Ήταν κάτι το οποίο εξαρτάτο από το Υπουργείο Αγροτικής Ανάπτυξης και βεβαίως, το εμπόδιο το οποίο ήλθε στην πορεία είναι ότι η σχετική αρμοδιότητα περιήλθε στις υπηρεσίες της ΑΑΔΕ, κάτι το οποίο θέλει μία ρύθμιση, που είναι γνωστό ότι τρέχει αυτές τις μέρες και σας είπα ότι μέσα στον Σεπτέμβριο αυτή η ρύθμιση ήρθε και θεσμοθετήθηκε. Και με βάση αυτή θα γίνει η πληρωμή μέσα στις επόμενες μέρες. Προφανώς δεν είμαι ούτε στα κομπιούτερ, ούτε ξέρω τους κωδικούς, ούτε μπορώ να σας πω αν θα γίνει αύριο ή μεθαύριο και πότε οι οικονομικές υπηρεσίες θα εκκαθαρίσουν τη σχετική δαπάνη, αλλά είναι θέμα ημερών. 
Από εκεί και πέρα αυτήν τη στιγμή εγώ μπροστά μου αίτημα για θετικές ζημιές δεν έχω. Μπορεί να έχει υποβληθεί αλλά δεν σημαίνει ότι έχει εξεταστεί, δεν σημειώνει ότι έχει γίνει αποδεκτό, δεν σήμαινε ότι είναι κάτι το οποίο το αποδέχεται κανένας εξ ορισμού. Είναι μία υπόθεση, η οποία κρίνεται στην πορεία από τη διευθύνουσα υπηρεσία και φυσικά και από τα αρμόδια τεχνικά συμβούλια. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Και συνεχίζουμε με την τέταρτη με αριθμό 11/5-10-2026 επίκαιρη ερώτηση πρώτου κύκλου του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Υποδομών και Μεταφορών με θέμα: «Σοβαρές καθιζήσεις, δομικές βλάβες σε κτίρια στην Κυψέλη από το Μετρό, ενώ κυριαρχούν αντιφατικές δηλώσεις της πολιτικής ηγεσίας και εκκρεμότητα ως προς την αποκατάσταση». 
Κύριε Ηλιόπουλε, έχετε τον λόγο για την πρωτολογία σας. 

ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, θα ενημερωθήκατε για την τελευταία δικαστική εξέλιξη. Οι κάτοικοι της Κυψέλης προσέφυγαν στην ελληνική δικαιοσύνη ζητώντας να πάρουν στα χέρια τους μια σειρά από κρίσιμα στοιχεία. Τα στοιχεία αυτά είχαν ζητηθεί και έχουν ζητηθεί κι εδώ με κοινοβουλευτικό έλεγχο. Δεν έχετε απαντήσει στο αίτημα κοινοβουλευτικού ελέγχου για να δοθούν αυτά τα στοιχεία. Ευτυχώς όμως η απόφαση του δικαστηρίου είναι αυτά τα στοιχεία να δοθούν, τα οποία, μεταξύ άλλων, περιλαμβάνουν και το ημερολόγιο του έργου, το οποίο είναι πάρα πολύ κρίσιμο και γνωρίζετε γιατί είναι τόσο κρίσιμο αυτό το ζήτημα. 
Το λέω γιατί και την προηγούμενη φορά που συζητήσαμε -και πάλι σήμερα η ερώτηση είχε αναφορά στο ζήτημα των στοιχείων- είχατε επικαλεστεί ξανά το ζήτημα της εμπιστευτικότητας. Υπάρχει ένα ζήτημα, στο τέλος της μέρας, το σε ποιον ανήκουν τα στοιχεία; Τα στοιχεία είναι για δημόσιο έργο. Άρα, δεν είναι στοιχεία της Μετρό και της κοινοπραξίας. Είναι στοιχεία τα οποία έπρεπε να είναι δημόσια προσβάσιμα. 
Δεν είναι επιχείρημα το ποιος μπορεί να διαβάσει τα στοιχεία, γιατί ξέρετε πολύ καλά κι εσείς ότι και οι κάτοικοι και η Πρωτοβουλία Κατοίκων και ο Δήμος έχουν εμπειρογνώμονες. Είναι άνθρωποι που είναι καθηγητές του Εθνικού Μετσόβιου Πολυτεχνείου, έχουν ειδική γνώση στα υπόγεια έργα. Άρα, προφανώς και μπορούν και πρέπει να έχουν πρόσβαση στα στοιχεία. 
Επανερχόμαστε σήμερα γιατί όλο αυτό το διάστημα υπάρχουν μια σειρά από αντιφατικές δηλώσεις της πολιτικής ηγεσίας που δεν κάνουν καθαρό, τελικά, στους κατοίκους το τι πρέπει να γίνει και πώς θα γίνει. Επανερχόμαστε σήμερα γιατί υπάρχουν μια σειρά από αναπάντητα ερωτήματα ακόμα σε σχέση με το πώς και το πότε του χρονοδιαγράμματος και τη μεθοδολογία της αποκατάστασης και της επανέναρξης. 
Και το λέμε, γιατί πρέπει να είναι καθαρά τα εξής:
Πρώτον, πρέπει και το Υπουργείο και η εταιρεία και η κοινοπραξία να γνωρίζουν τι έγινε, ποια ήταν η αστοχία, ποιος ήταν ο λόγος που οδηγηθήκαμε στο να έχουμε ζημιές αυτήν τη στιγμή σίγουρα τουλάχιστον σε είκοσι πολυκατοικίες. Γιατί πρέπει να το ξέρεις αυτό, πρέπει να ξέρεις ποιο είναι το χρονοδιάγραμμα για την αποκατάσταση, για να ξέρεις και το χρονοδιάγραμμα για την επανέναρξη του έργου. Αυτό τεχνικά είναι ένα ενιαίο έργο. Δεν είναι ξεχωριστά πράγματα τα οποία μπορούν να γίνουν αυτόνομα. Θέλουμε να σας ρωτήσουμε πολύ συγκεκριμένα το χρονοδιάγραμμα ακριβώς, τόσο για την πλήρη αποκατάσταση των βλαβών στα πληγέντα κτίρια και τον επίσημο προγραμματισμό γι’ αυτό, αλλά και για την ασφαλή επανέναρξη του μετροπόντικα. Και θέλουμε να ελπίζουμε ότι αυτά τα δύο δεν αποσυνδέονται, ότι δεν υπάρχει περίπτωση να ξεκινήσει το έργο χωρίς να έχει γίνει η αποκατάσταση, αλλά θα θέλαμε να το ξέρουμε από εσάς.
Και δεύτερον, ποια είναι η γνώμη αυτήν τη στιγμή της πολιτικής ηγεσίας για την ασφάλεια των κτιρίων. Αυτοί οι άνθρωποι μπορούν να κοιμούνται σε αυτά τα σπίτια σήμερα ή χρειάζεται να εκκενωθούν; Και τι θα κάνετε γι’ αυτό;
Και το τρίτο ερώτημα ήταν: Τι θα γίνει με τα στοιχεία. Θα ήθελα να ακούσω τη γνώμη σας, εάν και νομίζω ότι σας πρόλαβε η ελληνική δικαιοσύνη. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Ηλιόπουλο. 
Κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Βουλευτά, δεν είναι θέματα που δεν έχουμε συζητήσει αυτά ή δεν είναι θέματα που δεν έχουν θιγεί στον δημόσιο διάλογο. Νομίζω ότι γίνεται προσπάθεια να καλλιεργηθεί σύγχυση. Σύγχυση υπάρχει και στα επιχειρήματα τα οποία επικαλεστήκατε. 
Δεν είναι ενιαίο έργο, όχι. Το σημείο στο οποίο έχει κατασκευαστεί η σήραγγα είναι ένα σημείο στο οποίο δεν παρατηρούνται καθιζήσεις και είναι ένα σημείο στο οποίο οι αποκαταστάσεις είναι απολύτως ανεξάρτητες από την επανεκκίνηση του μετροπόντικα. 
Η περιοχή στην οποία βρίσκεται αυτήν τη στιγμή ο μετροπόντικας, σε ό,τι αφορά τη διαχείριση των υπερκειμένων κτισμάτων, είναι ένα άλλο ερώτημα. Εκεί αυτήν τη στιγμή δεν μπορούμε να μιλάμε για αποκαταστάσεις. Πρέπει να μιλήσουμε καταρχάς για την υποστύλωση, εφόσον χρειάζεται, αυτών των κτιρίων, κι αυτή είναι η μελέτη η οποία εκπονείται αυτήν την ώρα, ώστε να ξεκινήσει το TBM τη διάτρηση χωρίς να υπάρξει οποιαδήποτε περαιτέρω σημαντική επίδραση σ’ αυτά τα κτίρια. 
Είναι ανεξάρτητα ζητήματα αυτά. Όπως είναι ανεξάρτητο και το τρίτο ζήτημα, το πώς θα συνεχιστεί σε μια περιοχή με συναφή γεωλογικά χαρακτηριστικά χωρίς να υπάρξουν περαιτέρω προβλήματα. 
Αυτά έχουν ξεκαθαριστεί. Πολύ φοβάμαι όμως ότι υπάρχει προσπάθεια να υπάρξει σύγχυση, η οποία έχει να κάνει και με στοιχεία τα οποία δεν είναι πρωτογενή από την πλευρά αυτών οι οποίοι έρχονται να αντιπαρατεθούν με την Ελληνικό Μετρό. Και δεν είναι πρωτογενή επειδή είναι η Sixense. 
Εμφανίστηκε ότι οι πραγματογνώμονες έφεραν στην επιφάνεια μεγάλα προβλήματα. Ποια προβλήματα; Τα στοιχεία που τους έδωσε η Ελληνικό Μετρό. Η Ελληνικό Μετρό έδωσε τα στοιχεία. Η Ελληνικό Μετρό είναι αυτή η οποία έδωσε το μέγεθος των καθιζήσεων, η Ελληνικό Μετρό είναι αυτή που έδωσε στοιχεία που αφορούν τη χρονική εξέλιξη του έργου. Αυτά τα στοιχεία επικαλούνται οι πραγματογνώμονες. Ουσιαστικά, αυτό που ονομάζουν «πραγματογνωμοσύνη», δεν είναι τίποτα άλλο παρά μια αξιολόγηση όσων τους έχουν δοθεί από την Ελληνικό Μέτρο και μια επανάληψή τους. Δεν υπάρχει πρωτογενές υλικό από τη δική τους πλευρά. Και επιτρέψτε μου να πω ότι δεν είναι πια όλοι ικανοί να αξιολογήσουν ένα υπόγειο έργο σε αστικό περιβάλλον, γιατί άλλο είναι να πας να κάνεις μια σήραγγα σ’ ένα μεταλλείο, άλλο είναι να κάνεις μια σύριγγα σ’ ένα βουνό το οποίο θες να διατρήσεις για να κάνεις έναν δρόμο και εντελώς διαφορετικό είναι να κάνεις σήραγγα σε αστικό περιβάλλον όπου είναι ελάχιστοι οι ειδικοί και οι πραγματικοί ειδικοί αυτήν τη στιγμή στην Ελλάδα. Είναι στελέχη της Ελληνικό Μετρό.
Νομίζω λοιπόν ότι η ιστορία με τα πάρα πολλά στοιχεία -τα οποία θα δοθούν- αποβλέπει περαιτέρω σε σύγχυση και όχι σε ξεκαθάρισμα του ζητήματος. Το ζήτημα το έχουμε εξηγήσει πάρα πολλές φορές. Θα μου πείτε: γιατί υπάρχει ρήτρα εμπιστευτικότητας; Θα σας πω γιατί. Είστε σίγουρος ότι τα στοιχεία τα οποία αφορούν στις κατασκευές αυτές και τα οποία ανάγονται σε χρόνο πρώτης διέλευσης του μετροπόντικα, πρέπει να βγουν στον αέρα; Διότι αν τα κάνουμε φέιγ βολάν όλα αυτά, όπως είναι πολύ πιθανό, θα υπάρξουν ζητήματα τα οποία είναι πάρα πολύ μεγάλα. Έχουμε εξηγήσει από την πρώτη στιγμή, ότι οι πραγματογνώμονες του Τεχνικού Επιμελητηρίου της Ελλάδος είναι πραγματογνώμονες των οποίων η συμβολή παραγγέλθηκε από την Ελληνικό Μετρό, πληρώθηκε από την Ελληνικό Μετρό. Δεν είναι τρίτοι, δεν είναι πρωτοβουλία του Τεχνικού Επιμελητηρίου Ελλάδος, δεν είναι πρωτοβουλία των κατοίκων. Είναι πρωτοβουλία-δέσμευση της Ελληνικό Μετρό. Οι άνθρωποι αυτοί κάνουν συγκεκριμένες αξιολογήσεις από τις οποίες δεν προκύπτει ότι χρειάζεται να γίνει η εκκένωση κανενός κτηρίου. 
Προβλήματα υπάρχουν και οι αποκαταστάσεις θα γίνουν όπως προβλέπει η σύμβαση, η οποία μάλιστα συνετάγη επί δικών σας ημερών και την οποία ακολουθούμε κατά γράμμα, χωρίς ποτέ να θέλουμε να μετατρέψουμε ένα ζήτημα που είναι αμιγώς τεχνικό και συμβατικό σε πολιτικό.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκαεπτά μαθήτριες και μαθητές και δύο συνοδοί εκπαιδευτικοί από το Ιδιωτικό Δημοτικό Σχολείο Σταυράκη. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο και καλή σχολική χρονιά.
Όπως πιστεύω ότι σας εξηγήθηκε, σήμερα παρακολουθείτε μια ιδιαίτερη διαδικασία που γίνεται στη Βουλή και ονομάζεται «κοινοβουλευτικός έλεγχος». Ένας ή μια Βουλευτής ερωτά για κάποιο επίκαιρο θέμα που θεωρεί ο ίδιος ή η ίδια και ένας Υπουργός απαντά. Γι’ αυτό και βλέπετε αυτήν την εικόνα που βλέπετε στη Βουλή.
Κύριε Ηλιόπουλε, κύριε Βουλευτά, έχετε τον λόγο για τη δευτερολογία σας επί της επίκαιρης ερώτησής σας.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Κύριε Υπουργέ, τι μας είπατε στην πρωτολογία; Κάνατε επίθεση στους κατοίκους ότι προσπαθούν να δημιουργήσουν σύγχυση. Κάνατε επίθεση στους εμπειρογνώμονες φωτογραφίζοντας συγκεκριμένο καθηγητή πανεπιστημίου ότι δεν ξέρει τα έργα. Και μας είπατε πόσο καλή είναι η Ελληνικό Μετρό κι εσείς που δεν θέλετε τη σύγχυση και ότι τα στοιχεία είναι της Μετρό.
Ωραία. Πρόεδρος του Δ.Σ. της Μετρό πηγαίνει στις 29-07-2026 στο Δημοτικό Συμβούλιο του Δήμου Αθηναίων και λέει ψέματα ότι δεν υπάρχει καμία βλάβη στον φέροντα Οργανισμό και μετά παραιτήθηκε. Ναι ή όχι, κύριε Υπουργέ;
Έρχεστε εσείς στη Βουλή, σε δική μου ερώτηση, και λέτε ότι, ναι, υπάρχει βλάβη στον φέροντα Οργανισμό. Ποιος δημιουργεί σύγχυση; Σε ποιον να έχουμε εμπιστοσύνη; Στον άνθρωπο που έλεγε ότι δεν υπάρχει βλάβη κι ήρθατε εσείς και τον αδειάσατε εδώ;
Δεύτερο ζήτημα σύγχυσης: Ο Υπουργός σας, ο κ. Δήμας, λέει στις 25 Σεπτεμβρίου: «Δεν υπάρχει επικινδυνότητα στα κτήρια, δεν υπάρχει θέμα στατικότητας». Κι εσείς στις 24 Σεπτεμβρίου, μία μέρα πριν, λέτε: «Κανείς δεν μπορεί να βγει να πει ότι τα κτίρια είναι ασφαλή».
Ποιος δημιουργεί σύγχυση, κύριε Υπουργέ, όταν ακόμα και η ίδια η πολιτική ηγεσία δεν μπορεί να πει αν τα κτήρια είναι ή όχι ασφαλή; Κι αυτό είναι ζήτημα πολιτικής εκμετάλλευσης; Είναι ζήτημα το αν μια οικογένεια σήμερα το βράδυ θα ξέρει ότι μπορεί να βάλει για ύπνο τα παιδιά της. Είναι ζήτημα -και σας ξαναρωτήσαμε- αν γίνει ένας σεισμός 4 ρίχτερ ή 5 ρίχτερ στην Αττική, αφού είναι σεισμογενής περιοχή, τα κτήρια θα μείνουν ή όχι;
Έρχεστε σήμερα και μας λέτε ότι είναι ανεξάρτητη η αποκατάσταση από την επανέναρξη του έργου. Ακόμα δεν ξέρετε τι φταίει και φτάσαμε να έχουμε ξεπέρασμα των ορίων συναγερμού 400%. Τέσσερις φορές πάνω οι καθιζήσεις, το λες και αστοχία, κύριε Υπουργέ. Και όταν δοθεί το ημερολόγιο του έργου θα γίνει φανερό ότι με το που βγήκε ο μετροπόντικας στην Κυψέλης ξεκίνησε να χτυπάει συναγερμός, αλλά δεν σταμάτησαν όταν έφτασε 400% πάνω ο συναγερμός. Και αυτό έχει ευθύνες, κύριε Υπουργέ, και ποινικές ευθύνες για αυτούς που το βλέπανε και δεν έκαναν τίποτα. 
Λέτε ότι έχει σταματήσει το φαινόμενο, γιατί δεν παρατηρούνται νέες καθιζήσεις. Τι έχουμε από την ενδιάμεση μελέτη του ΤΕΕ; Σημαντική απομείωση της φέρουσας ικανότητας. Όταν έχεις κτίρια -που εσείς βγαίνετε και σε διάφορες συνεντεύξεις σας, έχετε προσπαθήσει να πείτε ότι τα κτίρια είχαν προβλήματα από πριν- που είχανε προβλήματα από πριν, προφανώς θα το ξέρατε, γιατί για να περάσει τέτοιο έργο προϋποθέτει ότι όλα τα κτίρια είναι σε κατάσταση πράσινη, αλλιώς δεν περνάει το έργο. Είναι πρωτόκολλο για τα υπόγεια έργα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αν ξέρατε ότι τα κτίρια έχουν προβλήματα και τα ήδη επιβαρυμένα, όπως λέτε, έχουν σημαντική απομείωση της φέρουσας ικανότητας και έρχεστε εδώ και λέτε ότι θα ξεκινήσει το έργο, χωρίς να γίνει αποκατάσταση γιατί είναι διαφορετικά πράγματα, κύριε Υπουργέ, πλέον δεν μιλάμε για σύγχυση, μιλάμε για τρόμο. Εκτός και αν νομίζετε ότι θα σας αφήσουμε να παίζετε Jenga στο κέντρο της Αθήνας, αν νομίσετε ότι οι πολυκατοικίες των ανθρώπων και οι ζωές τους, είναι τουβλάκια. 
Δεν απαντήσατε σε τίποτα για τα χρονοδιαγράμματα. Σας είπα, ποιο είναι το χρονοδιάγραμμα και για την αποκατάσταση και για την έναρξη. 
Και επιτρέψτε μου να αναφερθώ πολύ γρήγορα σε κάποια αιτήματα που έχουν οι κάτοικοι, την άμεση ενημέρωσή τους για την έναρξη των εργασιών αποκατάστασης, την ενδελεχή καταγραφή των ζημιών σε κάθε μία από τις δεκατέσσερις συν έξι πολυκατοικίες, την άμεση έκδοση οικοδομικών αδειών για τις επισκευές, την άμεση ενημέρωση για το αν οι εργασίες θα προγραμματιστούν σε παράλληλο χρόνο για το σύνολο των κτιρίων, το επιτακτικό ζήτημα όπου χρειαστεί της μετεγκατάστασης σε περιοχές της… 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Ηλιόπουλε, ολοκληρώσατε. 
Κύριε Υπουργέ, έχετε τον λόγο για τη δευτερολογία σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Ηλιόπουλε, κάνατε μία διαστρέβλωση. Εγώ δεν επιτέθηκα στους κατοίκους, επιτέθηκα σε εσάς, οι οποίοι προκαλείτε τη σύγχυση και σε πολλούς που ταυτίζονται μαζί σας. Και όταν λέω εσάς, εννοώ μια μεγάλη μερίδα της Αριστεράς, η οποία θέλει μια πραγματική αγωνία των κατοίκων να την μετατρέψει σε αγώνα κατά τα δικά της μέτρα και αυτό που θέλει είναι να επιτείνει την αγωνία των κατοίκων. Ξέρετε ποιο λάθος κάνετε σήμερα και ποιο λάθος έκανε ο κ. Τσίπρας; Είδα ότι είστε Ανεξάρτητος, δεν ξέρω αν περιμένετε κι εσείς έξω από τον νυμφώνα, αλλά προσέξτε το εξής, ο κ. Τσίπρας όταν πήγε εκεί πέρα -και αυτό είναι πολύ χαρακτηριστικό, πως σκέφτεται μέσα στις ιδεοληψίες της Αριστερά- δεν ανέφερε ένα πράγμα.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Θα απαντήσετε στην ερώτηση;
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Ούτε και εσείς στην ομιλία σας. Μιλάτε συνέχεια για την «Ελληνικό Μετρό», μιλάτε για την Κυβέρνηση, μιλάτε δηλαδή για το Ελληνικό Δημόσιο. 
ΠΡΟΕΔΡΕΥΩΝ (Αθανάσιος Μπούρας): Μην διακόπτετε.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Μιλάτε για μία εταιρεία του Ελληνικού Δημοσίου, της οποίας οι μηχανικοί έχουν σκάψει όλη την Αθήνα και τη Θεσσαλονίκη, έχουν κατασκευάσει έργα Μετρό πάρα πολύ σημαντικά και οι οποίοι, ναι, ξέρουν από υπόγεια έργα. Λοιπόν, μιλάτε για αυτούς. Ξεχάσατε μία λέξη, τη λέξη «ανάδοχος». 
Σας έχω πει ότι υπεύθυνος, υπόλογος και αυτός ο οποίος πρέπει να αποκαταστήσει ζημιές συμβατικά με σύμβαση που επιμερώς σας συνετάγη ως σχέδιο είναι ο ανάδοχος του έργου, ο εργολάβος, για να σας πω μία λέξη που πολλές φορές χρησιμοποιείτε, τώρα τους έχετε στην πατριωτική πλευρά, αυτή που θα φορολογήσετε. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Χρονοδιάγραμμα θα δώσετε;
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κοιτάξτε, κύριε Ηλιόπουλε, ξεχάσατε ποιος είναι ο πραγματικός υπόχρεος. Λέτε να μην έχω εικόνα εγώ του τι έχει συμβεί στο έργο; Λέτε να μην έχω εικόνα; Λέτε ότι εμείς πρέπει να αποδεχτούμε ευθύνη Δημοσίου; Σας λέω, λοιπόν, ότι η Κυβέρνηση, στη συγκεκριμένη περίπτωση δεν αποδέχεται ευθύνη Δημοσίου. Δεν υπάρχει καμία ευθύνη του Δημοσίου στο συγκεκριμένο γεγονός, σε αυτήν τη γραμμή παραμένει η Κυβέρνηση. Θέλω να το ξέρετε πάρα πολύ καλά.
Και η εμμονή σας να στοχοποιείτε την «Ελληνικό Μέτρο» ως υπαίτιο και ως υπόλογο και ως υπόχρεο αποκατάστασης, το μόνο που κάνει είναι ότι ξεπλένει τις ευθύνες μιας εργοληπτικής εταιρείας, γιατί αυτό θέλετε. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Λέτε ψέματα.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Λοιπόν, ακούστε να δείτε, κύριε Ηλιόπουλε.
ΠΡΟΕΔΡΕΥΩΝ (Αθανάσιος Μπούρας): Κύριε Ηλιόπουλε, μην διακόπτετε. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Ηλιόπουλε, επειδή φωνασκείτε, ακούστε να δείτε. Εδώ θέλω να είμαι ξεκάθαρος. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Λέτε ψέματα.
ΠΡΟΕΔΡΕΥΩΝ (Αθανάσιος Μπούρας): Μην διακόπτετε. Ακουστήκατε. Ο Υπουργός θέλει να απαντήσει.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Θέλω να είμαι ξεκάθαρος. Την ευθύνη για τις αποκαταστάσεις την έχει η ανάδοχος εταιρεία. Δεν έχω κανέναν λόγο να πιστεύω ότι η ανάδοχος εταιρεία θα κάνει την παραμικρή έκπτωση σε ό,τι αφορά τις αποκαταστήσεις και τις υποχρεώσεις της έναντι της σύμβασης. 
Θέλω να ξεκαθαρίσω το εξής, όμως, ως γενικό κανόνα. Το λέω στη Βουλή και αυτό αποτελεί για την Κυβέρνηση τη στάση της απέναντι στο συγκεκριμένο γεγονός, αλλά και γενικότερα μία πολιτική στάση, την οποία παρακαλώ πάρα πολύ, ξέρω ότι δεν θα την εκτιμήσετε, αλλά πρέπει να την δούμε καταγεγραμμένη στα Πρακτικά της Βουλής. 
Εσείς έχετε γενικώς την εντύπωση ότι υπάρχει ο κακός ανάδοχος και η Κυβέρνηση, η οποία τον υποστηρίζει. Λοιπόν, θα σας πω το εξής. Εάν υπήρχε, που δεν πιστεύω ότι υπάρχει, στο μυαλό οποιασδήποτε εργοληπτικής εταιρείας, ότι αυτό που έχει αξία είναι η τιμή της μετοχής στο ταμπλό και εάν αυτό πρέπει να αναμετρηθεί με το δημόσιο συμφέρον, με την ασφάλεια των κατοίκων ή ακόμα και με το πολιτικό ήθος μιας κυβέρνησης, να μην έχετε καμμία αμφιβολία ότι η Κυβέρνηση θα φροντίσει η κατρακύλα να πάρει αυτόν που πρέπει. Και αυτός δεν θα είναι ούτε το συμφέρον των πολλών, ούτε η ασφάλεια των κατοίκων, τα οποία η Κυβέρνηση έρχεται να εγγυηθεί. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ. 
Στις επόμενες τρεις επίκαιρες ερωτήσεις θα απαντήσει ο Υφυπουργός Εσωτερικών, ο κ. Βασίλειος - Πέτρος Σπανάκης.
Ξεκινάμε με την πρώτη με αριθμό 9/5-10-2026 επίκαιρη ερώτηση δεύτερου κύκλου του Βουλευτή Αρκαδίας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ευάγγελου (Βαγγέλη) Γιαννακούρα προς τον Υπουργό Εσωτερικών με θέμα: «Προκλητική καθυστέρηση για το λιμάνι Πλάκας Λεωνιδίου».
Ορίστε, κύριε Γιαννακούρα, έχετε τον λόγο για την πρωτολογία σας.
ΕΥΑΓΓΕΛΟΣ (ΒΑΓΓΕΛΗΣ) ΓΙΑΝΝΑΚΟΥΡΑΣ: Καλημέρα, κύριε Πρόεδρε. Καλημέρα, κύριε Υπουργέ. 
Αναφέρομαι στο θέμα για το λιμάνι του Λεωνιδίου της περιοχής Πλάκας, όπως λέγεται, το οποίο είναι ένα πολύπαθο έργο. Μετά από μία κακοκαιρία το 2012 έχουν δημιουργηθεί αρκετές φθορές και καταστροφές, οι οποίες παραμένουν ακόμα και σήμερα, χωρίς να έχει γίνει καμία κίνηση. Για το έργο αυτό είχε εξασφαλιστεί πίστωση 5.600.000 το 2018, δημοπρατήθηκε το 2019 και μετά από επτά χρόνια όχι μόνο δεν έχει ολοκληρωθεί, αλλά δεν έχει φύγει ούτε ένα πετραδάκι. Δεν έχει καν αρχίσει η αποκατάσταση του λιμανιού. 
Μετά από πολλές παλινωδίες και λανθασμένες επιλογές η εργολαβία διαλύθηκε δύο φορές και πλέον απ’ ότι ακούγεται επαναδημοπρατείται. Ουσιαστικά, αυτό αποτελεί ομολογία της πολιτείας ότι τα 5.600.000 από το 2018 από το Πρόγραμμα Δημοσίων Επενδύσεων χάθηκαν οριστικά. Πρόκειται, πραγματικά, περί κρατικής αστοχίας και αποτυχίας που έχει ως συνέπεια, πέρα από το χάσιμο κρίσιμου και πολύτιμου χρόνου, να δοθούν στον ανάδοχο σημαντικοί πόροι ως αποζημίωση.
Στη συνολική πολιτική πρακτική και κρατική διαχείριση για το συγκεκριμένο έργο ταιριάζει απόλυτα η λαϊκή ρήση που λέει «Είμαστε στο ίδιο έργο θεατές». Και έχω να πω ντροπή! Ντροπή, γιατί είναι ένα έργο, το οποίο θα έπρεπε να έχει τελειώσει εδώ και πάρα πολλά χρόνια.
Προσφάτως ακούγεται και διατυμπανίζεται από στελέχη της Κυβέρνησης η έγκριση προγραμματικής σύμβασης και της υποβολής πρότασης χρηματοδότησης ύψους 5.500.000, το οποίο όμως αυτό είναι ένα διοικητικό βήμα. Δεν είναι υλοποίηση. Το λιμάνι της Πλάκας είναι μια υποδομή που αφορά ολόκληρη τη Νότια Κυνουρία και υπάρχει προοπτική από εκεί. Πρόκειται για ένα πολύπαθο έργο που έχει κυριολεκτικά βαλτώσει και έχει μπει στις καλένδες. Το λιμάνι της Πλάκας Λεωνιδίου εξακολουθεί να παραμένει στο σημείο μηδέν και να μοιάζει κυριολεκτικά ένα ρημαδιό. Πρόσφατα το επισκέφθηκα πριν λίγες μέρες και πραγματικά η εικόνα είναι απογοητευτική.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Παρά τις συνεχείς δεσμεύσεις για έργα αποκατάστασης, ακόμα δεν έχει γίνει τίποτα με συνέπεια να επηρεάζεται οικονομικά η τοπική κοινωνία. Μεγάλα σκάφη και ιστιοπλοϊκά δεν μπορούν να δέσουν και όπως λένε οι κάτοικοι η περιοχή ερημώνει. Ο βυθός του λιμανιού μετά τη μεγάλη θαλασσοταραχή του 2012 και η βίαιη είσοδος μεγάλου όγκου νερού στο λιμάνι έχει μπαζωθεί με άμμο και δεν μπορούν λοιπόν να προσεγγίσουν τα σκάφη αναψυχής. Το ίδιο ισχύει και για τα καΐκια των ψαράδων, γιατί φοβούνται μήπως με μια νέα θαλασσοταραχή παρασυρθούν και αυτά. Ακόμα και οι βράχοι που έχουν αποκολληθεί από την θαλασσοταραχή, αλλά και τα υπολείμματα από τους κατεστραμμένους κυματοθραύστες, δηλαδή τόνοι τσιμέντο, δεν έχουν ακόμα απομακρυνθεί από την περιοχή. Οι επιχειρήσεις γύρω από το λιμάνι κινδυνεύουν με λουκέτο, αφού τα τελευταία χρόνια έχουν χαθεί αρκετά χρήματα. 
Και ρωτώ τα εξής ερωτήματα. Πρώτον, ποιο είναι το χρονοδιάγραμμα υλοποίησης του έργου αποκατάστασης του λιμένα της Πλάκας; Δεύτερον, υπάρχει πρόβλεψη για κάποιο ενδιάμεσο πλάνο στήριξης των αλιέων και των επαγγελματιών της επιρροής;                           (EP)
Τρίτον, ποιο είναι το ακριβές ποσό που δαπανήθηκε από την αρχική χρηματοδότηση του 2018…
ΠΡΟΕΔΡΕΥΩΝ (Αθανάσιος Μπούρας): Τα υπόλοιπα στη δευτερολογία σας, κύριε συνάδελφε. 
Ορίστε, κύριε Υπουργέ, έχετε τον λόγο για την απάντησή σας. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, οφείλω να σας αναγνωρίσω ότι λόγω της προηγούμενης αυτοδιοικητικής σας διαδρομής και εμπειρίας, νοιάζεστε για την περιοχή σας και για θέματα που στην τοπική κοινωνία έχουν πολύ μεγάλη σημασία, αλλά όχι μόνο στην τοπική κοινωνία, αλλά και για ολόκληρη τη χώρα. 
Διότι όταν γίνεται ένα έργο περιφερειακό, όταν γίνεται ένα λιμάνι, τότε έχουμε αύξηση του τουρισμού, έχουμε άλλες προοπτικές και μάλιστα, όταν έχουμε και φαινόμενα από φυσικές καταστροφές -που έχουμε, όπως στο συγκεκριμένο λιμάνι της Πλάκας, στο όμορφο Λεωνίδιο που αναφέρεστε- έχει υποχρέωση η πολιτεία να προβεί στις αποκαταστάσεις και μάλιστα άμεσα. 
Τα νέα είναι καλά, αλλά δεν μπορώ να καταλάβω, ενώ γνωρίζει όλη η τοπική κοινωνία ότι θα δημοπρατηθεί το έργο μέσα στο 2026 και σε λίγους μήνες, την ερώτησή σας που έρχεται λίγες εβδομάδες πριν τη δημοπράτηση. Ενδεχομένως να θέλετε να πάτε να πείτε στην τοπική κοινωνία ότι «έκανα ερώτηση και γι’ αυτό γίνεται»; Όχι! Η απάντηση είναι η εξής: Η Κυβέρνηση έχει προβλέψει και χρηματοδοτεί και έχει εγκρίνει ένα μεγάλο ποσό από τα 5,5 εκατομμύρια ευρώ για το έργο αυτό. Η Περιφέρεια από την πλευρά της, σε συνεργασία με τα συναρμόδια Υπουργεία και με το Υπουργείο Εσωτερικών και με το Υπουργείο Πολιτικής Προστασίας και Κλιματικής Κρίσης, θα προχωρήσει στις διαδικασίες, ώστε το έργο αυτό να προχωρήσει άμεσα. 
Επομένως, λοιπόν, στην ερώτησή σας, ποιο είναι το χρονοδιάγραμμα για την υλοποίηση των έργων της αποκατάστασης του λιμένα Πλάκας Λεωνιδίου, σας απαντώ ότι η συμβατική προθεσμία για την περαίωση του έργου υπολογίζεται σε είκοσι τέσσερις μήνες από την υπογραφή του συμφωνητικού και η δημοπρασία εκτιμάται ότι θα διενεργηθεί μέσα στο τρέχον έτος του 2026. 
Για να αντιμετωπιστούν τώρα οι εκτεταμένες ζημιές, στις 6 Μαρτίου του 2019 υπογράφτηκε μια τετραμερής προγραμματική σύμβαση, μεταξύ Δημοτικού Λιμένα Ταμείου Νότιος Κυνουρίας, της Περιφέρειας Πελοποννήσου, του Περιφερειακού Ταμείου Ανάπτυξης Περιφέρειας Πελοποννήσου, του Δήμου Νότιος Κυνουρίας, με αντικείμενο τη μεταβίβαση της αρμοδιότητας υλοποίησης του έργου και για τις ανάγκες εκδόθηκε απόφαση εξαίρεσης από την υποχρέωση τήρησης της διαδικασίας περιβαλλοντικής αδειοδότησης, σύμφωνα με σχετικές αποφάσεις της Διεύθυνσης Περιβαλλοντικής Αδειοδότησης του Υπουργείου Περιβάλλοντος και Ενέργειας. Άρα, λοιπόν, βλέπουμε συνεργασία Τοπικής Αυτοδιοίκησης, Υπουργείου Περιβάλλοντος και Περιφέρειας. 
Η εργολαβία αντιμετώπισε προβλήματα εκτέλεσης εργασιών, δεν υπήρχαν, κατά τη δημοπράτηση, οι απαραίτητες άδειες παραχώρησης χρήσης αιγιαλού και θαλάσσιου χώρου πυθμένα. Στις 4 Οκτωβρίου του 2023, με απόφαση της Αποκεντρωμένης Διοίκησης Πελοποννήσου Δυτικής Ελλάδος και Ιονίων Νήσων, ανανεώθηκαν οι περιβαλλοντικοί όροι του έργου. Άρα, έχουμε και ενέργεια και από τις υπηρεσίες τις αποκεντρωμένες. 
Στις 13 Φεβρουαρίου του 2025, η Γραμματεία Δημόσιας Περιουσίας του Υπουργείου Εθνικής Οικονομίας και Οικονομικών που υπάγεται εξέδωσε απόφαση παραχώρησης του δικαιώματος χρήσης αιγιαλού και θαλάσσιου χώρου πυθμένα. Ο ανάδοχος, πριν τη διάλυση της εργολαβίας, στις 19 Μαρτίου του 2026, είχε προλάβει να εκτελέσει μικρό μέρος του φυσικού αντικειμένου και συγκεκριμένα εκτός θαλάσσης κατασκευή τσιμεντένιων κιβωτίων ανάσχεσης κυματισμού - οι λεγόμενοι κυματοθραύστες- και πριν από δύο εβδομάδες το έργο εγκρίθηκε από τογια το, μέσα από το πρόγραμμα Ειδικό Πρόγραμμα Αντιμετώπισης και Αποκατάστασης Φυσικών Καταστροφών 2026-2030.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Ορίστε, κύριε Γιαννακούρα, έχετε τον λόγο για τη δευτερολογία. 
ΕΥΑΓΓΕΛΟΣ (ΒΑΓΓΕΛΗΣ) ΓΙΑΝΝΑΚΟΥΡΑΣ: Θα έρθω κατευθείαν στα ερωτήματά μου και θέλω να είμαι συγκεκριμένος και θέλω συγκεκριμένες απαντήσεις. 
Πρώτον, είπατε για το χρονοδιάγραμμα, το δέχομαι. Υπάρχει πρόβλεψη για κάποιο ενδιάμεσο πλάνο στήριξης των αλιέων, των επαγγελματιών του τουρισμού της Πλάκας Λεωνιδίου, οι οποίοι υφίστανται οικονομικές συνέπειες ένεκα της απραξίας στο λιμάνι; 
Μετά, ποιο είναι το ακριβές ποσό που δαπανήθηκε από την αρχική χρηματοδότηση του 2018 μέχρι τη διάλυση της εργολαβίας; Και πόσο θα κοστίσει στους πολίτες η αποζημίωση που δικαιούται ο ανάδοχος; 
Το επόμενο: Πώς δικαιολογείτε ότι η Κτηματική Υπηρεσία χρειάστηκε σχεδόν έξι χρόνια, από το 2019 μέχρι το 2025, για να εκδώσει μία απαραίτητη έγκριση, κρατώντας όμηρο μια ολόκληρη τοπική κοινωνία. 
Επίσης, ένα το οποίο με έχετε μπερδέψει: Πώς συνδέονται ακριβώς τα 2 εκατομμύρια ευρώ της Κυβερνητικής Επιτροπής Κρατικής Αρωγής για Φυσικές Καταστροφές με τη νέα πρόταση των 5,5 εκατομμυρίων ευρώ; Είναι συμπληρωματικά ή καλύπτουν τις ίδιες κατασκευαστικές αστοχίες; Εγώ δεν άκουσα τελικά ποιο ποσό είναι και πότε εγκρίθηκε. 
Μετά, είπατε για τη δέσμευση. Εγώ, πάντως, πιστεύω ότι μετά από εφτά χρόνια που είσαστε στην Κυβέρνηση, με ένα έργο το οποίο το βρήκατε να είναι έτοιμο, δημοπρατημένο, δεν έχει γίνει τίποτα τα χρόνια αυτά. Υποφέρει η τοπική κοινωνία. Είναι ένα λιμάνι, επαναλαμβάνω, ρημαδιό και σήμερα, λυπάμαι, αλλά δεν άκουσα κάτι συγκεκριμένο. Πόσα χρήματα είναι; Πότε θα γίνει η δημοπράτηση; Είπατε ότι το έργο θα περαιωθεί σε δύο χρόνια από την ημέρα της δημοπράτησης. Με ποια χρήματα; Με τα 2 εκατομμύρια που είναι για τις φυσικές καταστροφές ή και άλλο ποσό καινούργιο; Γιατί αυτή η προγραμματική σύμβαση είναι μια διοικητική πράξη, δεν είναι κάτι χειροπιαστό, ότι είναι τόσα χρήματα, τότε δημοπρατείται και τότε τελειώνει. 
Και επ’ ευκαιρία, επειδή έχω χρόνο και επειδή είχαμε ξαναβρεθεί στον χώρο αυτό, για τον δρόμο Τρίπολη-Πύργος ακούμε λόγια, ακούμε χρήματα, ακούμε, αλλά μέχρι στιγμής δεν έχει κουνηθεί ούτε ένα λιθαράκι. 
Απλώς επειδή έχω χρόνο, επαναλαμβάνω κι αυτό, το φέρνω στη συζήτησή μας, αν θέλετε να μου απαντήσετε συγκεκριμένα και γι’ αυτό. Αλλά θα ήθελα και τον Λιμάνι Λεωνιδίου, που είναι αυτή η επίκαιρη ερώτηση, να μου πείτε ποια είναι τα συγκεκριμένα χρήματα τα οποία μπήκανε και πότε πιστεύετε θα γίνει η δημοπράτηση του έργου. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Γιαννακούρα. 
Κύριε Υπουργέ, έχετε τον λόγο για τη δευτερολογία σας. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Απαντώ συγκεκριμένα για να μας ακούνε, κύριε συνάδελφε, επειδή είδα και κάτι τίτλους όταν ήταν η προηγούμενη ερώτησή σας, θα βγάλτε πάλι τίτλους περίεργους. Η απάντηση είναι μία! Το έργο προχωρά. Θα δημοπρατηθεί το 2026 με το ποσό που έχει προβλεφθεί. Είναι ξεκάθαρη η απάντηση. 
Η Περιφέρεια Πελοποννήσου βρίσκεται -και πριν από λίγο μιλούσα και με τον Περιφερειάρχη, τον Δημήτρη Πτωχό- σε συνεργασία και με το Υπουργείο Εσωτερικών και με το Υπουργείο Πολιτικής Προστασίας και Κλιματικής Κρίσης. Σας ανέφερα στην πρωτολογία μου και για τις διαδικασίες του παρελθόντος και για τις ενέργειες του Υπουργείου Περιβάλλοντος. Άρα, λοιπόν, αυτή τη στιγμή να μην ανησυχούν. 
ΕΥΑΓΓΕΛΟΣ (ΒΑΓΓΕΛΗΣ) ΓΙΑΝΝΑΚΟΥΡΑΣ: Με ποιο ποσόν;
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Στο ποσό των 5,5 εκατομμυρίων ευρώ. 
ΕΥΑΓΓΕΛΟΣ (ΒΑΓΓΕΛΗΣ) ΓΙΑΝΝΑΚΟΥΡΑΣ: …(Δεν ακούστηκε)
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κάνετε μια ερώτηση και σας απάντησα, κύριε συνάδελφε. Αφήστε τώρα τα…
ΠΡΟΕΔΡΕΥΩΝ (Αθανάσιος Μπούρας): Μην διακόπτετε, κύριε συνάδελφε.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Θα χρηματοδοτηθεί κανονικότατα. 
ΕΥΑΓΓΕΛΟΣ (ΒΑΓΓΕΛΗΣ) ΓΙΑΝΝΑΚΟΥΡΑΣ: Άρα δεν έχει χρηματοδοτηθεί.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Αυτή είναι απάντηση δικιά σας. Επιτρέψτε μου να απαντήσω εγώ. 
Με ρωτάτε αν υπάρχει πρόβλεψη για κάποιο ενδιάμεσο πλάνο στήριξης των αλιέων και των επαγγελματιών του τουρισμού. Φαίνεται ότι τώρα θυμηθήκατε τους αλιείς στο ΠΑΣΟΚ και αρχίσατε τις περιοδείες και τις ερωτήσεις. 
Απάντηση και μάλιστα και προς τους φίλους αλιείς του Νομού και συγκεκριμένα του Λεωνιδίου: Όσον αφορά για τα θέματα αυτά, χθες ο Πρωθυπουργός δεσμεύτηκε ότι θα ασχοληθεί προσωπικά με το ζήτημα των αλιέων. Θα μεταφέρω εγώ και το θέμα που υπήρχε στην Πλάκα Λεωνιδίου, να δούμε συγκεκριμένα θέματα και εξειδικευμένα, τα οποία δεν έχετε θέσει στην ερώτησή σας, αλλά θα ασχοληθώ και θα μεταφέρω και προς τον αρμόδιο Υπουργό και Υφυπουργό για τα θέματα αυτά. 
Αυτό το οποίο θέλω να σας πω είναι ότι και όσον αφορά τα ζητήματα των αλιέων και για τις γενικότερες εξαγγελίες και για τα φορολογικά τους, αλλά και για την επιδότηση του αλιευτικού πετρελαίου -που θα έχουμε διπλασιασμό από Απρίλιο και μετά- και για όλα αυτά η Κυβέρνηση είναι εδώ και θα ανταποκριθεί στις σημερινές και μελλοντικές ανάγκες που θα υπάρχουν και λόγω της κρίσης που υπάρχει γενικότερα. 
Κλείνοντας, θέλω να σας πω και να επαναλάβω και να κλείσω, να μην ανησυχείτε κύριε συνάδελφε, το έργο θα δημοπρατηθεί, το έργο θα γίνει, διότι αυτή η Κυβέρνηση δεν τα αφήνει στα λόγια, όπως έκαναν στον Νομό Αρκαδίας, για παράδειγμα οι κυβερνήσεις του ΠΑΣΟΚ. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Συνεχίζουμε με την τέταρτη επίκαιρη ερώτηση με αριθμό 18/5-10-2026 του δευτέρου κύκλου της Βουλευτού Β2΄ Δυτικού Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Παρασκευής (Βιβής) Δάγκα προς τον Υπουργό Εσωτερικών με θέμα: «Για την εκρηκτική οικονομική κατάσταση του Δήμου Χαϊδαρίου»
Κυρία Δάγκα, έχετε τον λόγο για την πρωτολογία σας.
ΠΑΡΑΣΚΕΥΗ (ΒΙΒΗ) ΔΑΓΚΑ: Ευχαριστώ, κύριε Πρόεδρε. 
Υπουργέ, γνωρίζετε πολύ καλά την ασφυκτική οικονομική κατάσταση που επικρατεί στον Δήμο Χαϊδαρίου, με βάση υπόμνημα που σας έχει καταθέσει η Δημοτική Αρχή Χαϊδαρίου από τον Ιανουάριο του 2026. Και αυτή η κατάσταση διαμορφώνεται στο έδαφος της τραγικής υποχρηματοδότησης. Το αποτέλεσμα, για παράδειγμα, στον Δήμο Χαϊδαρίου είναι η ετήσια κρατική χρηματοδότηση να μην φτάνει να καλύψει ούτε το 50% της μισθοδοσίας των υπαλλήλων, ενώ, χρόνια τώρα, έχει επιβληθεί και ο κόφτης με βάση τους λεγόμενους δημοσιονομικούς περιορισμούς στην κρατική χρηματοδότηση. Εκεί που έπρεπε να δώσετε 14,8 εκατομμύρια ευρώ ετησίως για το Δήμο Χαϊδαρίου, δίνετε κάτι πάνω από 6,5 εκατομμύρια. 
Και η πραγματικότητα είναι ότι μιλάμε για τον πέμπτο σε έκταση Δήμο στην Αττική, που με βάση τις νομοθεσίες που έχετε περάσει τους φορτώνετε συνεχώς και νέες αρμοδιότητες χωρίς την αναγκαία κρατική χρηματοδότηση. Για παράδειγμα, φορτώσατε και περάσατε από την περιφέρεια στους δήμους τον καθαρισμό της Ιεράς Οδού, εκεί στο Σχιστό. Τι χρηματοδότηση δώσατε στον Δήμο Χαϊδαρίου για το ανάλογο κομμάτι; Δώσατε 7.500 ευρώ. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Με βάση, λοιπόν, την κατάσταση που διαμορφώνεται και με τα τεράστια κύματα της ακρίβειας, με βάση τις πολεμικές ανατιμήσεις σε ένα μακελειό που μας εμπλέκετε με τα μπούνια, Υπουργέ, η Κυβέρνησή σας, στο πλευρό των ΗΠΑ, ΝΑΤΟ, Ευρωπαϊκής Ένωσης, Ισραήλ κτλ., όπως καταλαβαίνετε, δεν θα μπορούν σε λίγο να καλύψουν στοιχειώδεις ανάγκες λειτουργίας των δήμων, όχι μόνο τη μισθοδοσία του προσωπικού, αλλά και τα έξοδα για τα μέσα ατομικής προστασίας, πυρασφάλεια κτλ. Σας έχουν καταθέσει συγκεκριμένες προτάσεις, όπως την άμεση εξόφληση 3,2 εκατομμυρίων ευρώ που είναι η οφειλή των ναυπηγιών Σκαραμαγκά, γύρω στα 920 χιλιάδες ευρώ οι οφειλές των νοσοκομείων και μια σειρά άλλα μέτρα.
Πώς τοποθετείται η Κυβέρνηση και το αρμόδιο Υπουργείο σε σχέση με τα δίκαια αιτήματα που έχει καταθέσει ο Δήμος για να λειτουργήσει στοιχειωδώς και να μπορέσει να καλύψει τις λαϊκές ανάγκες; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Δάγκα. 
Κύριε Υπουργέ, έχετε τον λόγο. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Ευχαριστώ, κύριε Πρόεδρε. 
Κυρία συνάδελφε, θα είμαι πάρα πολύ συγκεκριμένος. Και μάλιστα, τυχαίνει τον Δήμο Χαϊδαρίου να τον γνωρίζω πολλά χρόνια. Ο Δήμος Χαϊδαρίου και η συγκεκριμένη περιοχή είναι μια αναπτυσσόμενη περιοχή. Βρίσκεται στην είσοδο προς την Καβάλας, προς την Αθήνα, ερχόμενοι και από την Κόρινθο περνάμε από αυτόν τον όμορφο δήμο, έναν αναπτυσσόμενο δήμο. Όμως, είναι διαφορετικό να μηδενίζουμε μια κατάσταση και είναι διαφορετικό το να λέμε ποια είναι η πραγματικότητα. 
Ποια είναι η πραγματικότητα; Η πραγματικότητα είναι ότι ο Δήμος Χαϊδαρίου, για παράδειγμα το 2021, λάμβανε 4,9 εκατομμύρια. Σήμερα, η χρηματοδότησή του η τακτική ξεπερνά τα 6,5 εκατομμύρια. Έχουμε μία αύξηση της τάξεως του 31% στην τακτική χρηματοδότηση. Τέτοιες αυξήσεις στην τακτική χρηματοδότηση οι δήμοι δεν είχαν δει κατά το παρελθόν. Έχουμε ζητήματα τρέχοντα που  υπάρχουν. Είμαστε, όμως, εδώ το Υπουργείο Εσωτερικών και τα συναρμόδια Υπουργεία για να αντιμετωπίσουμε ζητήματα επί μέρους που έχουν. 
Να σας θυμίσω ότι έχουμε προχωρήσει σε χρηματοδότηση δικαστικών αποφάσεων, που πρέπει να καλύψουμε, ανάγκες των δήμων κλπ. Άρα, λοιπόν, δεν είμαστε μακριά από την πραγματικότητα. 
Θέλω να σας πω ότι για το προσωπικό του ο Δήμος Χαϊδαρίου, ότι αίτημα έκανε -και κυρίως για το προσωπικό που είναι από τα ανταποδοτικά τέλη- εγκρίθηκε από το Υπουργείο Εσωτερικών. Μέχρι και το 2023, για παράδειγμα, είχε ζητήσει τριάντα δύο εργαζόμενους. Εγκρίθηκαν. Το 2024, 2025, 2026 δεν έχουμε αίτημα από τον Δήμο Χαϊδαρίου. Για έκτακτο προσωπικό, επίσης, από τους ΚΑΠ έχουμε. Θέλω να σας πω ότι γίνονται έργα τα οποία ξεπερνούν τα 13,4 εκατομμύρια ευρώ στη συγκεκριμένη περιοχή. 
Να σας αναφέρω ενδεικτικά ότι στο πλαίσιο της πρόσκλησης «Αστική Αναζωογόνηση» υπέβαλε το έργο βιοκλιματικές παρεμβάσεις αναβάθμισης στο κεντρικό Χαϊδάρι, ένα έργο προϋπολογισμού 8,6 εκατομμύρια και εντάχθηκε και υλοποιείται. Στο πλαίσιο της πρόσκλησης με το Smart City, τις ευφυείς εφαρμογές, υπέβαλε το έργο Ψηφιακές Υπηρεσίες Δήμου Χαϊδαρίου 2,3 εκατομμύρια, το οποίο εντάχτηκε και υλοποιείται. Να σας πω ότι έχουμε δράσεις ηλεκτροκίνησης στους δήμους, στην πρόκληση, και ο Δήμος υπέβαλε έργο δράσης ηλεκτροκίνησης στον Δήμο Χαϊδαρίου με 2,3 εκατομμύρια, το οποίο εντάχθηκε και υλοποιείται. Να σας πω ότι το Υπουργείο Εθνικής Αμύνης έχει προχωρήσει και έχουμε παραχωρήσεις και συγκεκριμένη συνεργασία για την έκταση ιδιοκτησίας του Ταμείου Εθνικής Άμυνας που έχουν παραχωρηθεί κατά καιρούς περιμετρικά του Στρατοπέδου Καραϊσκάκη για την κατασκευή αθλητικών εγκαταστάσεων, παιδικού σταθμού, ανέγερσης σχολικού κτηρίου, δημιουργία χώρων πρασίνου και αναψυχής, πολιτιστικών δραστηριοτήτων και έχει σταθεί αρωγός στην τοπική κοινωνία του Χαϊδαρίου. 
Και έρχεστε, σήμερα, εσείς με μία ερώτησή σας και ρωτάτε, τι προτίθεται να κάνει η Κυβέρνηση στα δίκαια αιτήματα της δημοτικής αρχής. Και απαντώ ότι η Κυβέρνηση βρίσκεται δίπλα σε όλες τις δημοτικές αρχές, στα αιτήματα των Δημοτικών Αρχών, στις αποφάσεις των Δημοτικών Συμβουλίων με σκοπό να προχωρήσουν μπροστά οι τοπικές κοινωνίες. Θα ήθελα να είστε και πιο συγκεκριμένη λίγο. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κυρία Δάγκα, έχετε τον λόγο.
ΠΑΡΑΣΚΕΥΗ (ΒΙΒΗ) ΔΑΓΚΑ: Κύριε Υπουργέ, επιβεβαιώνετε με την απάντησή σας ότι η εκρηκτική κατάσταση που επικρατεί σε σχέση με τα οικονομικά του Δήμου Χαϊδαρίου, και των άλλων δήμων προφανώς, θα παραμένει η ίδια. Γιατί πολύ ωραία περιγράψατε πώς είναι ο Δήμος Χαϊδαρίου, αλλά ξεχάσατε μάλλον να πείτε, Υπουργέ, ότι έχει την ευθύνη για την καθαριότητα για τα Ναυπηγεία Σκαραμαγκά, που του χρωστάνε 3,2 εκατομμύρια ευρώ με ευθύνη διαχρονικά όλων των κυβερνήσεων. Περασμένα ξεχασμένα. Και απαλλάσσονται ενίοτε τα Ναυπηγεία Σκαραμαγκά από δημοτικά τέλη. Τα δημοτικά τέλη, όμως, όσον αφορά στα λαϊκά νοικοκυριά, με βάση τη νομοθεσία που περάσατε και με τον πρόσφατο αντιδραστικό κώδικα εκτοξεύονται.
Δεύτερον, πολύ καλά περιγράψατε τον Δήμο Χαϊδαρίου, αλλά δεν είπατε ότι έχει στην ευθύνη του τρία νοσοκομεία. Υπάρχει, βέβαια, το στρατόπεδο Χαϊδαρίου κτλ. Και αυτά, τι συγκεκριμένα σας έχουν πει; Σας έχουν πει ότι χρειάζεται έκτακτη χρηματοδότηση και για προσλήψεις μόνιμου προσωπικού, αλλά πολύ περισσότερο και για την αγορά όλου του αναγκαίου υλικοτεχνικού εξοπλισμού. Δουλεύουν με έξι απορριμματοφόρα. Σας τα έχουν καταθέσει, Υπουργέ. Μην κάνετε ότι δεν γνωρίζετε. 
Δεύτερο ζήτημα πολύ συγκεκριμένα. Λέτε ότι αυξήσατε τη χρηματοδότηση. Δεν μου λέτε, Υπουργέ, με βάση τις αυξήσεις που λέτε ότι κάνετε στη χρηματοδότησή 6,75 εκατομμύρια ευρώ, ξέρετε πόσο είναι η μισθοδοσία των εργαζομένων του Δήμου; Είναι πάνω από 13 εκατομμύρια. Πώς θα καλυφθούν τα υπόλοιπα; 
Θέλετε να πούμε για τις σχολικές μονάδες, που είναι σαράντα δύο σχολικές μονάδες; Εδώ, κοστολογείτε 77 ευρώ ανά μαθητή το έτος. Τόσο είναι το πόσο νομίζετε ότι μπορείτε να στηρίξετε τα σχολεία της περιοχής, σε σχέση με τη συντήρηση των σχολικών μονάδων, που πάλι τα φορτώσατε και αυτά στους δήμους χωρίς την αναγκαία χρηματοδότηση. Με αυτά που δίνετε για τις σχολικές μονάδες, το 70% πάει σε ΔΕΚΟ. Και για πείτε μου τώρα, τι θα γίνει που θα αυξηθεί το πετρέλαιο θέρμανσης; Θα κάνουν τα παιδιά μάθημα με κουβέρτες; Θα κάνουν μάθημα με κουβέρτες, γιατί δεν θα μπορούν οι δήμοι με βάση την τεράστια έλλειψη σε χρηματοδότηση να καλύψουν αυτές τις ανάγκες; 
Πάμε στην πυρασφάλεια, που ήταν πρόσφατο το περιστατικό, Υπουργέ, που έπιασε η φωτιά στο Χαϊδάρι και άγγιξε εκεί τις γειτονιές. Μέχρι και στο πρώην ΨΝΑ έφτασε, στο Δαφνί. Με 70.000 ευρώ ετησίως ούτε οι είκοσι πυροφύλακες δεν μπορούν να καλύψουν τη μισθοδοσία τους. Ούτε αυτό δεν μπορεί να γίνει. Άρα, είμαι πολύ συγκεκριμένη σε σχέση με αυτά που σας έχουν καταθέσει και τα οποία  τα γνωρίζετε. 
Πολύ περισσότερο, δεν μπορούν να καλυφθούν οι ανάγκες όταν τους επιβάλλετε και νέα χαράτσια. Εξακόσια πενήντα χιλιάδες ευρώ το χρόνο πληρώνουν για το τέλος ταφής, αυτόν τον άδικο φόρο, που έχετε επιβάλει, όχι μόνο η δική σας Κυβέρνηση, αλλά έχει επιβληθεί και με βάση τις κατευθύνσεις της Ευρωπαϊκής Ένωσης. Φορτώνετε πάλι τους ίδιους, τις ίδιες εργατικές λαϊκές οικογένειες στον Δήμο του Χαϊδαρίου και σε όλους τους δήμους πανελλαδικά. 

Γιατί η αλήθεια είναι ότι θέλετε να οδηγήσετε σε εξόντωση -αυτή είναι η πραγματικότητα, Υπουργέ- τους δήμους, για να τους εξαναγκάσετε να λειτουργούν με όλο αυτό το αντιδραστικό νομοθετικό πλαίσιο ως επιχειρήσεις, όλα αυτά που συζητάγαμε πριν λίγους μήνες στον νόμο για τον νέο κώδικα των ΟΤΑ. Και πολύ περισσότερο, σας έχουν καταθέσει και συγκεκριμένες προτάσεις, Υπουργέ, για το πώς μπορεί να αντιμετωπιστεί αυτή η δύσκολη οικονομική κατάσταση. Πέρα από αυτά που λένε για να αποδοθούν όλες οι οφειλές που υπάρχουν, πέρα από το να δοθεί έκτακτη χρηματοδότηση για όλα αυτά που σας είπαμε, το κύριο είναι να καλυφθούν οι ανάγκες στην ετήσια τακτική χρηματοδότηση των δήμων.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Δάγκα. 
Πριν σας δώσω τον λόγο, κύριε Υφυπουργέ, μία ανακοίνωση: Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα τρεις μαθήτριες και μαθητές και επτά συνοδοί εκπαιδευτικοί από το 3ο Δημοτικό Σχολείο Πεύκης.
Η Βουλή σάς καλωσορίζει, παιδιά, και σας εύχεται καλή πρόοδο!
(Χειροκροτήματα από όλες τις πτέρυγες της Βουλής)
Έχετε τον λόγο, κύριε Σπανάκη. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κυρία συνάδελφε, ξέρετε το να τα βλέπεις συνέχεια και όλα μαύρα δεν κάνει καλό ούτε στην ψυχολογία, ούτε στην οικονομία, ούτε στην κοινωνία. Αυτή τη λογική υιοθετείτε ως Κομμουνιστικό Κόμμα Ελλάδος, δυστυχώς, σε όλες τις ερωτήσεις. Εγώ όμως οφείλω να σας δώσω συγκεκριμένες απαντήσεις και η απάντηση είναι η εξής:
Πρώτον, η τακτική χρηματοδότηση για τα λειτουργικά και για τις υπόλοιπες δραστηριότητες στο Χαϊδάρι έχει αυξηθεί κατά 31% και πλέον από το ’21. Αν λάβουμε στοιχεία από το ’19, το ποσοστό είναι πολύ παραπάνω, μπορεί να ξεπερνά και το 35%. Άρα λοιπόν αυτή τη στιγμή η τακτική χρηματοδότηση έχει αυξηθεί. 
Δεύτερον, όσον αφορά τα έκτακτα φαινόμενα και την πυρκαγιά, γνωρίζετε ότι το Πυροσβεστικό Σώμα, το Υπουργείο Πολιτικής Προστασίας αμέσως ήταν εκεί και έγινε μια πολύ μεγάλη προσπάθεια και σε συνεργασία με την Τοπική Αυτοδιοίκηση και τους εργαζόμενους της Τοπικής Αυτοδιοίκησης. Και ξέρετε πάρα πολύ καλά ότι εμείς παραλάβαμε μία Γραμματεία και ένα γραφείο σε έναν όροφο στην οδό Ευαγγελιστρίας και σήμερα έχουμε ένα ολόκληρο Υπουργείο και έναν μηχανισμό,  για να μπορέσουμε να αντιμετωπίσουμε τέτοιου είδους φαινόμενα, πυρκαγιές, πλημμύρες κ.λπ. 
Ταυτόχρονα, ξέρετε πάρα πολύ καλά ότι έχουμε ένα πρόγραμμα που μέχρι σήμερα 100 εκατομμύρια έχουν δοθεί για την αντιμετώπιση των ακραίων καιρικών φαινομένων σε όλους τους δήμους της χώρας. Αυτά να τα λέμε γιατί δεν έχω ακούσει να μιλάτε πάνω σε αυτά τα ζητήματα συγκεκριμένα. 
Πάμε όμως στα θέματα του προσωπικού. Για τη στελέχωση κενών οργανικών θέσεων τακτικού προσωπικού του Δήμου Χαϊδαρίου κατά τα έτη 2022-2026 εγκρίθηκαν συνολικά σαράντα οκτώ θέσεις διαφόρων κλάδων και ειδικοτήτων. Στο πλαίσιο του προγραμματισμού προσλήψεων 2027 για τον Δήμο Χαϊδαρίου εγκρίθηκαν έντεκα θέσεις διαφόρων κλάδων και ειδικοτήτων. Συνολικά για τα έτη 2022-2027 έχουν εγκριθεί πενήντα εννέα θέσεις προσωπικού στον Δήμο Χαϊδαρίου και σημειώνεται ότι ο Δήμος δεν υπέβαλε αιτήματα πρόσληψης τακτικού προσωπικού κατά τους ετήσιους προγραμματισμούς προσλήψεων των ετών 2020 και 2021. 
Επίσης, ο Δήμος Χαϊδαρίου δεν υπέβαλε αίτημα για την ενίσχυση των ανταποδοτικών υπηρεσιών του στο πλαίσιο του ειδικού κύκλου ετήσιου προγραμματισμού έτους 2026 -σας το είπα και προηγουμένως- προς κάλυψη των αναγκών στελέχωσης των ανταποδοτικών υπηρεσιών. 
Τέλος, σας είπα για την παραχώρηση κατά καιρούς από το Υπουργείο Εθνικής Αμύνης εκτάσεων ιδιοκτησίας του Ταμείου Ακινήτων Εθνικής Αμύνης. Στην τρέχουσα χρονική περίοδο παρέχεται διευκόλυνση για τη δωρεάν στάθμευση οχημάτων και μηχανημάτων του Δήμου στο χώρο Στρατοπέδου «Καραϊσκάκη». 
Ακόμη, να σας πω ότι ο Δήμος Χαϊδαρίου, όπως και όλοι οι δήμοι της εκλογικής σας περιφέρειας -που καταλαβαίνω το ενδιαφέρον σας- και όσον αφορά τα ζητήματα των αιτημάτων, εξετάζονται αναλυτικά από τις αρμόδιες υπηρεσίες με μια σωστή αντιμετώπιση των ζητημάτων και ικανοποιείται ένα μεγάλο μέρος των αιτημάτων αυτών. 
Μάλιστα, μιας και στην Αίθουσα αυτή βρίσκονται και παιδιά από το σχολείο το συγκεκριμένο, θέλω να σας πω ότι το Υπουργείο Εσωτερικών ικανοποιεί στο 100% τα αιτήματα των δήμων για τα σχολικά μας συγκροτήματα. Υπάρχουν σειρά αιτημάτων, πέρα από την τακτική χρηματοδότηση, για τη συντήρηση των σχολείων μας. Υπάρχουν και αιτήματα όπως για τα ειδικά σχολεία, όπως για την ανέγερση σχολείων, πέρα από τις χρηματοδοτήσεις του ΚΤΥΠ και πέρα από τις χρηματοδοτήσεις…
ΠΑΡΑΣΚΕΥΗ (ΒΙΒΗ) ΔΑΓΚΑ: Να πάτε να τα πείτε αυτά στα σχολεία στο Αιγάλεω!
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Η κινδυνολογία δεν ωφελεί καθόλου…
ΠΑΡΑΣΚΕΥΗ (ΒΙΒΗ) ΔΑΓΚΑ: Ποια κινδυνολογία, Υπουργέ;
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): …και δεν την υιοθετούμε. Κρατήστε την για τον εαυτό σας!
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Θα συνεχίσουμε με την πέμπτη με αριθμό 28/5-10-2026 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Αφροδίτης Κτενά προς τον Υπουργό Εσωτερικών με θέμα: «Για την επικίνδυνη κατάσταση που διαμορφώνεται στο σχολικό συγκρότημα της Γκράβας με αφορμή την έντονη οσμή αερίου».
Κυρία συνάδελφε, έχετε τον λόγο για την πρωτολογία σας. 
ΑΦΡΟΔΙΤΗ ΚΤΕΝΑ: Κύριε Υπουργέ, όπως ξέρετε, το σχολικό συγκρότημα της Γκράβας στεγάζει τρία νηπιαγωγεία, τρία δημοτικά, έξι γυμνάσια, έξι λύκεια, τρία ΕΠΑΛ και ΣΑΕΚ. Εκεί πέρα το σύνολο δηλαδή είναι τέσσερις χιλιάδες μαθητές και τετρακόσιοι πενήντα εκπαιδευτικοί. Μιλάμε για μια μικρή πόλη.
Σε αυτή, λοιπόν, τη μικρή πόλη, εδώ και ένα μήνα υπάρχει διαρροή φυσικού αερίου ή μάλλον δεν γνωρίζουμε ακόμα τι έχει συμβεί, ωστόσο υπάρχει έντονη οσμή φυσικού αερίου, μάλιστα τόσο έντονη που στις 21-9 του χτύπησε και ο συναγερμός. Ωστόσο, τότε οι εποπτεύουσες αρχές διαβεβαίωσαν ότι δεν υπάρχει πρόβλημα -προφορικά διαβεβαίωσαν, δεν έδωσαν τίποτα γραπτά- και ότι μπορεί να συνεχιστεί η εκπαιδευτική διαδικασία. 
Παρά ταύτα, πριν μία εβδομάδα, στις 2 Οκτώβρη, επανήλθε το θέμα της έντονης οσμής και τότε με πρωτοβουλία των διδασκόντων -γιατί δεν υπάρχει φυσικά κανένα σχέδιο διαχείρισης τέτοιας κατάστασης- του 21ου Γυμνασίου Αθηνών και του 21ου ΓΕΛ εκκενώθηκαν τα συγκεκριμένα, έβγαλαν τα παιδιά έξω, να το πούμε απλά. Την ίδια στιγμή βέβαια, τα υπόλοιπα παιδιά των άλλων μονάδων συνέχιζαν να κάνουν μάθημα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)  
Κάτω από το βάρος των κινητοποιήσεων που ξεκίνησαν τότε με γονείς, μαθητές, εκπαιδευτικούς να ζητούν επιτέλους απαντήσεις, να ζητούν να διασφαλιστεί ότι τα παιδιά δεν κινδυνεύουν, ότι δεν θα θρηνήσουμε περιστατικά τύπου «Βιολάντα», τύπου Πλάκας προ ολίγων ημερών, οι δημοτικές αρχές και οι αρμόδιοι δήλωναν είτε αναρμόδιοι είτε διαβεβαίωναν ότι όλα πάνε καλά. Και βέβαια αρνιόντουσαν να δώσουν οτιδήποτε γραπτά και υπογεγραμμένα. 
Κάτω, λοιπόν, από το βάρος των κινητοποιήσεων, χθες το βράδυ επιτέλους η λειτουργία των εκπαιδευτικών μονάδων στην Γκλάβα ανεστάλη. Επιτέλους! Ωστόσο -και εδώ προσέξτε- δεν έχει ανασταλεί η λειτουργία του ΣΑΕΚ και -επειδή είναι τελευταία εξέλιξη, δεν έχει συμπεριληφθεί στην ερώτηση, σας παρακαλώ να το μεταφέρετε στο αρμόδιο Υπουργείο- και πρέπει άμεσα να ανασταλεί η λειτουργία και της μονάδας αυτής, καθώς επίσης να ληφθεί κάθε πρόνοια, γιατί στο ίδιο συγκρότημα στο μεταξύ γίνονται και εργασίες ενεργειακής αναβάθμισης. Με τη διαρροή υπήρχαν και συνεργεία να δουλεύουν, οπότε πρέπει να ληφθούν όλα τα απαραίτητα μέτρα να μην έχουμε κάτι δυσάρεστο, να διασφαλιστεί δηλαδή η ασφάλεια μαθητών και εργαζομένων και εκπαιδευτικών. 
Και έρχομαι στα ερωτήματα…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Κτενά. Λυπάμαι, αλλά τελείωσε ο χρόνος. 
Κύριε Υπουργέ, έχετε τον λόγο. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κυρία συνάδελφε, επειδή έχω διατελέσει σε όλα τα μαθητικά μου χρόνια και γραμματέας δεκαπενταμελούς και σε όλες τις τάξεις του Γυμνασίου και του Λυκείου πρόεδρος στον πενταμελές, μπορώ να καταλάβω την αγωνία των μαθητών, την αγωνία των γονέων και την αγωνία των εκπαιδευτικών και των κατοίκων της ευρύτερης περιοχής. 
Θέλω, όμως, υπεύθυνα από αυτό το Βήμα να τους διαβεβαιώσω ότι δεν γίνεται καμία έκπτωση στα ζητήματα ασφαλείας στα σχολεία μας σε καμία περίπτωση. Μα, σε καμία περίπτωση! Και να μην υπάρχει καμία ανησυχία, διότι σήμερα που μιλάμε και το φυσικό αέριο έχει προβεί στις απαιτούμενες ενέργειες και μέσα στο Σαββατοκύριακο, εάν χρειαστούν -που ακόμα δεν έχουν καταλήξει αν χρειάζεται από την πληροφόρηση που έχω- θα γίνουν οι αναγκαίες επισκευές, εάν υπάρχει, που δεν υπάρχει για την ώρα. Προσέξτε, δεν υπάρχει για την ώρα. 
Θέλω να σας πω ότι κλιμάκιο της Πυροσβεστικής, αστυνομικοί, η διευθύντρια της Δευτεροβάθμιας Εκπαίδευσης, εκπρόσωποι του Δήμου Αθηναίων και Γαλατσίου, τεχνικοί, ο αρμόδιος Γραμματέας του Υπουργείου Παιδείας, όλοι έχουν πέσει πάνω στο θέμα. Έχει μπει και το Τεχνικό Επιμελητήριο -ακούστε με λίγο- και θα έχουμε συγκεκριμένες απαντήσεις σε όλα τα ζητήματα.
 Τα μαθήματα γίνονται κανονικά εξ αποστάσεως όπως προβλέπεται. Το σχολείο είναι κλειστό για τους απαιτούμενους ελέγχους. Θέλω να σας πω, επίσης, ότι στο συγκεκριμένο σχολείο -που είναι ένα από τα μεγαλύτερα σχολικά συγκροτήματα, για να μην πω το μεγαλύτερο στην Αττική- ήδη η Περιφέρεια έχει σε εξέλιξη έργο ενεργειακής αναβάθμισης. Το γνωρίζετε αυτό. Δεν το διάβασα κάπου στην ερώτηση.
ΑΦΡΟΔΙΤΗ ΚΤΕΝΑ: Το γράφει, το είπαμε.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Εξελίσσεται ένα έργο σημαντικό από την Περιφέρεια Αττικής για την ενεργειακή αναβάθμιση του σχολείου. Και μέσα στα επόμενα εικοσιτετράωρα θα έχουμε συγκεκριμένες απαντήσεις και αποφάσεις. 
Αυτό το οποίο μου θέτετε για το ΣΑΕΚ, θα το μεταφέρω και θα το δω. Και αν θέλετε καταθέστε και στο αρμόδιο Υπουργείο επίκαιρη ερώτηση, αλλά θα σας έχω και απάντηση. 
ΑΦΡΟΔΙΤΗ ΚΤΕΝΑ: Είναι επείγοντα. Τρέχουν οι εξελίξεις. Δεν είμαστε για χαρτοπόλεμο.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Ναι, βεβαίως και τρέχουν. 
Αυτό, όμως, που θέλω να σας πω είναι το εξής. Στις 16 Σεπτεμβρίου ενημερώθηκε η ανάδοχος εταιρεία συντήρησης λεβήτων και καυστήρων των κτιρίων και σχολείων του Δήμου κι ο διαχειριστής του δικτύου διανομής φυσικού αερίου. Στις 21 Σεπτεμβρίου μετά την ενεργοποίηση ανιχνευτή φυσικού αερίου στο λεβητοστάσιο δεν διαπιστώθηκε διαρροή φυσικού αερίου στο δίκτυο. 
ΑΦΡΟΔΙΤΗ ΚΤΕΝΑ: Στο δίκτυο. 
Στην εγκατάσταση…
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Μη λέμε ότι θέλουμε, μην κινδυνολογείτε επιτελούς. Διαπιστώθηκε, όμως, βλάβη στον εφεδρικό ανιχνευτή φυσικού αερίου και δρομολογήθηκε η αντικατάστασή του. Σημειώνω ότι το λεβητοστάσιο διαθέτει συνολικά τρεις ανιχνευτές διαρροής φυσικού αερίου. 
Στις 2 Οκτωβρίου του 2026, μετά από νέες κλήσεις από το σχολικό συγκρότημα, μετέβη στον χώρο το προσωπικό άμεσης επέμβασης του διαχειριστή του δικτύου διανομής φυσικού αερίου. Διενήργησε και πάλι τεχνικούς ελέγχους. Πραγματοποιήθηκε έλεγχος από την εταιρεία που συντηρεί τους λέβητες και καυστήρες των κτιρίων και σχολείων του Δήμου Αθηναίων. 
Σύμφωνα με τις αναφορές των τεχνικών συνεργείων, δεν ανιχνεύτηκε η διαρροή φυσικού αερίου, ούτε διαπιστώθηκε οσμή φυσικού αερίου στον χώρο. Σύμφωνα με την ανακοίνωση του διαχειριστή του δικτύου διανομής φυσικού αερίου κατά τους τεχνικούς ελέγχους στις 2 Οκτωβρίου, δεν ανιχνεύτηκε διαρροή φυσικού αερίου, ούτε διαπιστώθηκε οποιοδήποτε εύρημα που να σχετίζεται με το δίκτυο διανομής φυσικού αερίου. 
Ταυτόχρονα και παράλληλα έχουμε και το Τεχνικό Επιμελητήριο, έχουμε και τους τεχνικούς του Δήμου Αθηναίων, τις υπηρεσίες του Δήμου Αθηναίων και από εκεί και πέρα τα μαθήματα συνεχίζονται κανονικά εξ αποστάσεως και θα έχουμε συγκεκριμένες απαντήσεις.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
 Κυρία Κτενά, τώρα έχετε τον λόγο και μπορείτε να πείτε ό,τι θέλετε, χωρίς να διακόπτετε. 
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε, αλλά είναι εξοργιστικά αυτά που ακούμε. 
Ακόμα και τώρα, ακόμα και μετά την απόφαση για αναστολή, ακόμα και μετά την παραδοχή του Δημάρχου Γαλατσίου ότι υπάρχει διαρροή στο δίκτυο, και υπάρχει διαρροή στην εγκατάσταση…
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Πού το είπε αυτό;
ΠΡΟΕΔΡΕΥΩΝ (Βασίλειος Βιλιάρδος): Κύριε Υπουργέ, μην διακόπτετε κι εσείς τώρα.
ΑΦΡΟΔΙΤΗ ΚΤΕΝΑ: Στην εγκατάσταση, όχι στο δίκτυο. Έχει ελεγχθεί το δίκτυο. Αυτό στο οποίο αναφέρεστε είναι στο δίκτυο. Στην εγκατάσταση υπάρχει πρόβλημα, να το πούμε έτσι. Και μέχρι τώρα δεν έχει δοθεί απάντηση από κανέναν αρμόδιο. Αρνείστε να δώσετε απάντηση υπεύθυνα. Οι εταιρείες που ελέγχουν τους εαυτούς τους αρνούνται να δώσουν πιστοποιητικά ορθής λειτουργίας της εγκατάστασης, γιατί δεν λειτουργεί σωστά προφανώς. Αυτά, λοιπόν, πρέπει να λυθούν άμεσα και με υπεύθυνο τρόπο για να μη θρηνήσουμε θύματα.
 Και πραγματικά είναι εξοργιστική η στάση σας να υποβαθμίζετε τον κίνδυνο. Να σας θυμίσω από την ίδια θέση με εσάς, πριν μερικά χρόνια ο κ. Καραμανλής κουνούσε το δάχτυλο και έλεγε ότι διασφαλίζει την ασφάλεια των σιδηροδρόμων και κατηγορούσε πάλι εμάς για κινδυνολόγους. Έλεος πια με αυτό το πράγμα! Παίζετε με τις ζωές των ανθρώπων. Δεν διστάζετε να παίζετε με τις ζωές παιδιών.
 Από εχθές ευτυχώς η Γκράβα κάτω από την κινητοποίηση των κατοίκων, των εκπαιδευτικών, των φοιτητών, των μαθητών είναι σε αναστολή, αλλιώς θα λειτουργούσε ακόμα και θα καθησυχάζατε τους γονείς ότι όλα είναι εντάξει, ενώ βρωμάει ο τόπος από φυσικό αέριο.
 Δεν φτάνει ο χρόνος για να αναπτύξω παραπάνω το θέμα αυτό.
 Πρέπει επιτέλους να δώσετε ως Κυβέρνηση την απαραίτητη προσοχή σε θέματα ασφάλειας όχι μόνο της Γκράβας, αλλά και των σχολείων συνολικά. Συγκεκριμένα, στο θέμα της Γκράβας που είναι πραγματικά επείγον -δεν γίνεται πιο επείγον- πρέπει το επιτελικό σας κράτος να φροντίσει ώστε να ολοκληρωθούν άμεσα οι έλεγχοι, να εντοπισθεί η αιτία, να δοθούν απαντήσεις. Δεν μπορεί η απάντηση να είναι «δεν ξέρουμε» και να ξαναμπούν τα παιδιά μέσα. 
Να εντοπιστούν, λοιπόν, οι αιτίες του προβλήματος. Να εκδοθούν τα απαραίτητα πιστοποιητικά, όπως προβλέπεται, υπογεγραμμένα από τους κατάλληλους φορείς που θα αναλαμβάνουν την ευθύνη για την ασφάλεια της εγκατάστασης, ώστε και οι γονείς να είναι ήσυχοι ότι η εγκατάσταση έχει ελεγχθεί και μπορεί να λειτουργήσει με ασφάλεια. Και όταν λέμε να λειτουργήσει, εννοούμε να λειτουργήσει, δηλαδή, τα παιδιά πρέπει να επιστρέψουν το συντομότερο δυνατό στις τάξεις τους. Ούτε να διανοηθείτε να τη βγάλετε με Webex όλο το χρόνο μέχρι τα Χριστούγεννα και δεν ξέρω εγώ για πόσο. Και τα παιδιά να επιστρέψουν στις τάξεις τους και οι τάξεις τους να θερμαίνονται. Θα παραδώσετε, δηλαδή, το συντομότερο δυνατόν μία ελεγμένη ασφαλή και λειτουργική εγκατάσταση φυσικού αερίου. 
Και φυσικά πρέπει να λάβετε επιτέλους ως πολιτεία όλα εκείνα τα μέτρα, ώστε να γίνονται όλοι οι έλεγχοι που χρειάζονται πριν να αρχίσει η σχολική χρονιά κάθε χρόνο στην Γκράβα και σε όλα τα σχολεία, είτε μιλάμε για φυσικό αέριο, είτε μιλάμε για ηλεκτρικές εγκαταστάσεις, είτε μιλάμε για πυρασφάλεια. Αυτά πρέπει να γίνονται συστηματικά και όπως προβλέπονται από διεθνή πρωτόκολλα. Επιτέλους, πρέπει να μπει πρώτα η ζωή παιδιών. 
Και πρέπει να υπάρχουν και σχέδια διαφυγής, σχέδια διαχείρισης τέτοιων κρίσεων. Δεν μπορεί να επαφίεται η υγεία, η ασφάλεια των παιδιών στην πρωτοβουλία και στην αυτοθυσία των δασκάλων τους. Πρέπει ειδικά σε συγκροτήματα σαν της Γκράβας τέτοια σχέδια να είναι διεξοδικά, να είναι πραγματικά λεπτομερή και να γίνονται πρόβες εκκένωσης. Περιμένουμε, λοιπόν, την απάντησή σας για το τι μέτρα προτίθεστε να αναλάβετε για τα παραπάνω. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε. 
Τον λόγο έχει ο κύριος Υπουργός.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Νομίζω κυρία συνάδελφε, ότι πρέπει να ανακαλέσετε ένα μεγάλο ψέμα που είπατε προηγουμένως. Αναφερθήκατε σε έναν αυτοδιοικητικό, στον Δήμαρχο Γαλατσίου, ότι μίλησε για διαρροή. Το είπατε ή δεν το είπατε, κυρία συνάδελφε;
ΑΦΡΟΔΙΤΗ ΚΤΕΝΑ: Σύμφωνα με την πληροφορία που έχουμε…(Δεν ακούστηκε)
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Να πάρουμε τα Πρακτικά. 
Είπατε, λοιπόν, ένα μεγάλο ψέμα σ’ αυτή την Αίθουσα και οφείλετε να ανακαλέσετε από τα Πρακτικά με τη διαδικασία που προβλέπεται. 
ΑΦΡΟΔΙΤΗ ΚΤΕΝΑ: Για την εγκατάσταση…
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Δεν θα τα αλλάζετε τώρα. Είπατε ότι ο Δήμαρχος Γαλατσίου μίλησε για διαρροή. 
Σας διαβάζω, λοιπόν, για τα Πρακτικά και θα τα καταθέσω. Επιστολή δημάρχου προς εκπαιδευτική κοινότητα και γονείς: «Με αίσθημα ευθύνης και σε συνέχεια της προληπτικής», επαναλαμβάνω προληπτικής, «εκκένωσης του σχολικού συγκροτήματος της Γκράβας στις 2 Οκτωβρίου λόγω αναφορών για έντονη οσμή αερίου, θέλω να σας ενημερώσω υπεύθυνα για τα νεότερα δεδομένα. Μετά τη νεότερη επίσημη αλληλογραφία της εταιρείας διανομής φυσικού αερίου, καθώς και τους πρόσθετους τεχνικούς ελέγχους που πραγματοποιήθηκαν από εξειδικευμένη ιδιωτική εταιρεία σε συνεργασία με τις αρμόδιες υπηρεσίες του Δήμου Γαλατσίου, ενημερώνουμε γονείς, μαθητές και εκπαιδευτικούς ότι τα σχολεία του Δήμου Γαλατσίου που στεγάζονται στο σχολικό συγκρότημα της Γκράβας είναι ασφαλή προς λειτουργία».
 Αυτά τα λέει ο Δήμαρχος Γαλατσίου που εσείς προσωπικά είπατε ότι μίλησε για διαρροή φυσικού αερίου. Επιτέλους ντροπή!
ΑΦΡΟΔΙΤΗ ΚΤΕΝΑ: Προφορικά το είπε αυτό το πράγμα.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Επιτέλους ντροπή, επιτέλους ντροπή στη μαυρίλα του Κομμουνιστικού Κόμματος Ελλάδος! 
ΑΦΡΟΔΙΤΗ ΚΤΕΝΑ: Διαστρεβλώνετε τα πάντα!
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: …(Δεν ακούστηκε)
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Στη μαυρίλα του Κομμουνιστικού Κόμματος, επιτέλους ντροπή.
ΠΡΟΕΔΡΕΥΩΝ (Βασίλειος Βιλιάρδος): Κύριε Μεταξά, δεν είστε συνήγορος. 
(Θόρυβος στην Αίθουσα από την πτέρυγα του Κομμουνιστικού Κόμματος Ελλάδας)
Θα σταματήσετε παρακαλώ;
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): «Σύμφωνα με την επίσημη ενημέρωση που λάβαμε, μέσω τεχνικών ελέγχων που έχουν πραγματοποιηθεί, δεν διαπιστώθηκε διαρροή φυσικού αερίου, ενώ η παροχή φυσικού αερίου παραμένει κλειστή», είναι ξεκάθαρο. 
ΑΦΡΟΔΙΤΗ ΚΤΕΝΑ: Είναι μέσα στην εγκατάσταση.
ΠΡΟΕΔΡΕΥΩΝ (Βασίλειος Βιλιάρδος): Κυρία Κτενά, τι τρόπος είναι αυτός;
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): «Η ασφάλεια των μαθητών και των εκπαιδευτικών για τον Δήμο Γαλατσίου αποτελεί αδιαπραγμάτευτη προτεραιότητα. Σας ευχαριστώ», λέει, «για την ψυχραιμία». 
Πού τα είδατε, πού τα ακούσατε αυτά που λέτε; Προσέξτε, γιατί πηγαίνετε λοιπόν στους αύλιους χώρους, πηγαίνετε λοιπόν στους γονείς και λέτε αυτά τα ψέματα. Σταματήστε επιτέλους τα ψέματα. 
ΑΦΡΟΔΙΤΗ ΚΤΕΝΑ: Ντροπή σας.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Ντροπή σε εσάς που λέτε ψέματα και βάζετε λόγια στο στόμα ενός δημάρχου. 
ΑΦΡΟΔΙΤΗ ΚΤΕΝΑ: Ντροπή, αυτήν τη στιγμή υπάρχει πρόβλημα στη Γκράβα.
ΠΡΟΕΔΡΕΥΩΝ (Βασίλειος Βιλιάρδος): Κυρία Κτενά, δεν έχετε τον λόγο.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Ακούστε, κυρία Κτενά, αυτά που ξέρατε δεν περνάνε.
Και ακούστε γιατί. Γιατί το Τεχνικό Επιμελητήριο είναι εδώ. Οι υπηρεσίες του Δήμου Αθηναίων και Γαλατσίου είναι εδώ. Εκτός αν τις αμφισβητείτε. Η εταιρεία του φυσικού αερίου είναι εδώ. Τους αμφισβητείτε όλους αυτούς και ξαφνικά γίνατε εσείς οι ειδικοί; 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Αν δεν κινητοποιούνταν οι μαθητές, εσείς θα τους βάζατε μέσα.
ΠΡΟΕΔΡΕΥΩΝ (Βασίλειος Βιλιάρδος): Κύριε Μεταξά, συνήγορος είστε;
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Τα έχω ακούσει αυτά από την Αριστερά και στα αμφιθέατρα και παντού. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Αφήστε τα αυτά.
ΠΡΟΕΔΡΕΥΩΝ (Βασίλειος Βιλιάρδος): Κύριε Μεταξά, σταματήστε. Θα πει αυτό που θέλει, θα πει αυτό που νομίζει.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Η κινδυνολογία σας δεν περνάει, είμαστε συγκεκριμένοι. Και μάλιστα πήγατε να μηδενίσετε και να δημιουργήσετε κίνδυνο σε ένα από τα μεγαλύτερα έργα που γίνονται στην ιστορία του σχολικού συγκροτήματος της Γκράβας που είναι η ενεργειακή αναβάθμιση. 
Να σας πω πώς το γράφετε στην ερώτησή σας; Ακούστε εδώ τον μεγάλο κίνδυνο. Λέτε, «Εάν η οσμή δεν οφείλεται σε διαρροή φυσικού αερίου», τώρα το πάτε αλλού, «όπως επικαλείται η αρμόδια εταιρεία, δημιουργούνται ερωτήματα», λέει, «εάν έχουν γίνει όλοι οι απαραίτητοι έλεγχοι στο πρόγραμμα της Περιφέρειας». Δηλαδή η Περιφέρεια δαπανά χρήματα για την ενεργειακή αναβάθμιση και έχετε βάλει και plan B, δεύτερο πλάνο, εάν δεν είναι το ένα, άρα είναι το άλλο. Λοιπόν, σταματήστε να βλέπετε φαντάσματα. Οι υπηρεσίες είναι εδώ, τις εμπιστευόμαστε και προχωράμε. Οι λογικές σας είναι γνωστές. 
ΑΦΡΟΔΙΤΗ ΚΤΕΝΑ: Θα απαντήσετε αυτό που ρωτάω;
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. Εάν θα ανοίξει το σχολείο πάντως δεν απαντήσατε και αν θα συνεχίσει με Webex. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Πώς δεν απάντησα; Γίνονται έλεγχοι. Τρεις φορές απάντησα.
ΠΡΟΕΔΡΕΥΩΝ (Βασίλειος Βιλιάρδος): Θα συνεχίσουμε με τη δεύτερη με αριθμό 13/5-10-2026 επίκαιρη ερώτηση του πρώτου κύκλου του Βουλευτή Μαγνησίας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Κωνσταντίνου Βασίλειου Μεταξά προς τον Υπουργό Αγροτικής Ανάπτυξης και Τροφίμων με θέμα: «Η καταστροφική τακτική της κυβέρνησης στη διαχείριση των ζωονόσων, η προσχηματική άρνηση του εμβολιασμού και η εμμονή στις θανατώσεις κοπαδιών προς όφελος των επιχειρηματικών ομίλων». Θα απαντήσει ο Υφυπουργός Αγροτικής Ανάπτυξης και Τροφίμων κ. Αθανάσιος Καββαδάς.
Κύριε συνάδελφε, έχετε τον λόγο. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε. 
Κύριε Υπουργέ, ευλογιά αιγοπροβάτων, μισό εκατομμύριο ζώα τα σφάξατε, πάνω από δύο χιλιάδες τριακόσια μαντριά. Αυτό σημαίνει πόσες οικογένειες, σημαίνει πόσοι αγρότες γύρω που παράγουν ζωοτροφές, άλλα επαγγέλματα. Μιλάμε ότι αφανίζεται αργά και βασανιστικά μια ολόκληρη πόλη με την εγκληματική σας πολιτική σε βάρος των βιοπαλαιστών κτηνοτρόφων και αγροτών. 
Και όλα αυτά για να εξυπηρετήσετε τα κέρδη μιας χούφτας μεγαλοεξαγωγέων φέτας, πετώντας στον δρόμο τους μικροπαραγωγούς. Αυτός είναι ο λόγος που τους αφανίζετε και αφήστε τα ψέματα και τα διάφορα προσχήματα που πραγματικά έχει χορτάσει όλος ο κόσμος. Γιατί κάθε μέρα που περνάει εκτίθεστε εσείς και τα παπαγαλάκια σας που, ακριβώς επειδή δεν έχουν κανένα επιστημονικό, επαναλαμβάνω επιστημονικό, επιχείρημα, παρά μόνο τα κέρδη των εξαγωγέων της φέτας, δεν μπορούν να πουν τίποτα. 
Μετά και την Κύπρο έχουμε άλλο ένα χαστούκι στο καταστροφικό σας σχέδιο για την αντιμετώπιση δήθεν της ευλογιάς. Την ώρα, λοιπόν, που η ελληνική ύπαιθρος ερημώνει και χιλιάδες κοπάδια οδηγούνται στη σφαγή στη γειτονική Ρουμανία ξεκινάει επισήμως πρόγραμμα εμβολιασμού, εξασφαλίζοντας 1,3 εκατομμύρια δωρεάν δόσεις εμβολίων από την Ευρωπαϊκή Τράπεζα Εμβολίων. Από εκεί τα πήρανε. Εφαρμόζουν στοχευμένη ανοσοποίηση για την ευλογιά και την πανώλη, θωρακίζουν την παραγωγή τους, προστατεύουν τις εξαγωγές τους και υπογράφουν διμερείς συμφωνίες μάλιστα και με δεκάδες τρίτες χώρες. 
Και εσείς συνεχίζετε να παραμυθιάζετε τον κόσμο ότι δεν υπάρχει, λέει, αδειοδοτημένο εμβόλιο από την Ευρωπαϊκή Ένωση. Όχι μόνο αρνείστε να αιτηθείτε έκτακτο εμβολιασμό, όπως σας έχουν πει και οι υπηρεσίες της Ευρωπαϊκής Ένωσης, όχι μόνο αρνείστε να πάρετε ουσιαστικά μέτρα βιοασφάλειας -όχι ότι η Ευρωπαϊκή Ένωση είναι και κανένας θεσμός υπέρ των αγροτών, αλλά ακόμα και αυτοί, φανταστείτε, έχουν φτάσει στο σημείο να σας λένε ότι «εδώ αιτηθείτε εμβόλιο»- εσείς από πάνω παίρνετε και άλλα μέτρα τώρα με όλο αυτό το φιάσκο και αντιμετωπίζετε πάλι τους κτηνοτρόφους ως εγκληματίες. Απειλείτε, λέτε, με ποινικές διώξεις και ότι θα θανατώνετε τα ζώα, αν στον ορολογικό έλεγχο που έχετε παραγγείλει, βρεθούν αντισώματα, βαφτίζοντας ακόμα και την ανοσία ως παράνομη πράξη. 
Ρωτάμε ευθέως: Πώς τοποθετείστε απέναντι στο γεγονός ότι η Ρουμανία προχωράει επισήμως σε εθνικό εμβολιασμό; Θα οδηγείτε στη θανάτωση υγιή ζώα, επειδή στον ορολογικό έλεγχο βρέθηκαν αντισώματα, βαφτίζοντας την ίδια την ανοσία ως παράνομη πράξη ή απόκρυψη της νόσου; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Κύριε Υπουργέ, έχετε τον λόγο. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ για την ερώτηση. 
Δεν παραμυθιάζουμε κανέναν. Ας ακούσουμε όμως την αλήθεια και να πούμε τα πράγματα με το όνομά τους. Η σημερινή συζήτηση αφορά ένα ζήτημα που υπερβαίνει τα όρια μιας διαχειριστικής κρίσης. Αφορά την προστασία της ελληνικής κτηνοτροφίας, τη διασφάλιση της αγροτικής παραγωγής και ταυτόχρονα τη θέση των ελληνικών προϊόντων στις ευρωπαϊκές και διεθνείς αγορές. Ακριβώς γι’ αυτό οι αποφάσεις της πολιτείας πρέπει να λαμβάνονται με βάση τα επιστημονικά και επιδημιολογικά δεδομένα, το ισχύον ευρωπαϊκό πλαίσιο και κυρίως τις πραγματικές συνέπειες που κάθε επιλογή μπορεί να έχει για τους κτηνοτρόφους, για την παραγωγή, αλλά και για τη χώρα. 
Πάμε να γίνουμε, όμως, πιο συγκεκριμένοι. Στην ερώτησή σας κάνετε λόγο για τη Ρουμανία. Η Ρουμανία έχει αποφασίσει να εφαρμόσει πρόγραμμα εμβολιασμού κατά της ευλογιάς των αιγοπροβάτων. Όμως, σας διαφεύγει κάτι. Σύμφωνα με την Κτηνιατρική Υπηρεσία του Υπουργείου Αγροτικής Ανάπτυξης και Τροφίμων, μέχρι σήμερα δεν υπάρχει αδειοδοτημένο εμβόλιο κατά της ευλογιάς των αιγοπροβάτων ούτε στην Ελλάδα ούτε στην Ευρωπαϊκή Ένωση. Η Ρουμανία, λοιπόν, θα χρησιμοποιήσει -λέω «θα χρησιμοποιήσει» γιατί, σύμφωνα με τη δική μου πληροφόρηση, δεν έχει ξεκινήσει ακόμη- μη εγκεκριμένα από ευρωπαϊκό φορέα σκευάσματα για να εμβολιάσει. Και γιατί το κάνουν αυτό; Γιατί θέλουν να διακινήσουν ζώα προς τη Μέση Ανατολή. 
Η επίσημη θέση λοιπόν της Κτηνιατρικής Υπηρεσίας του Υπουργείου Αγροτικής Ανάπτυξης και Τροφίμων είναι σαφής, ο εμβολιασμός κατά του ιού της ευλογιάς δεν αποτελεί καθολική, αυτοματοποιημένη ή εύκολη λύση για τους παρακάτω λόγους. Πρώτον, τα εμβόλια περιέχουν ζωντανό, αλλά εξασθενημένο ιό της ευλογιάς. Αν δεν τηρούνται αυστηρά τα μέτρα βιοασφάλειας στις εκτροφές, υπάρχει κίνδυνος εξάπλωσης της νόσου αντί του περιορισμού της. Επιπλέον, τα διαθέσιμα εμβόλια για έκτακτη ανάγκη σε ευρωπαϊκό έδαφος έχουν δοκιμαστεί μόνο σε περιορισμένο αριθμό ζώων, καθιστώντας την καθολική χρήση επισφαλή. Επίσης, ορισμένα εμβόλια μπορεί να διατηρούν υψηλή παθογονικότητα, ενώ δεν υπάρχουν επαρκή στοιχεία για την ασφάλειά τους στις ευρωπαϊκές φυλές αιγοπροβάτων. 
Δεύτερον, η βιοασφάλεια στις εκτροφές είναι βασικός πυλώνας για τον περιορισμό της νόσου. Για την ενίσχυση της βιοασφάλειας, λοιπόν, έχουμε εξασφαλίσει 12,5 εκατομμύρια ευρώ για μέτρα προστασίας με τοποθέτηση αψίδων απολύμανσης και άλλων μέσων και στις δεκατρείς Περιφέρειες σε σημεία που οι ίδιες οι Περιφέρειες θα υποδείξουν. 
Τρίτον, υπάρχει και η σαφής διεθνής εμπειρία. Καμία χώρα που έκανε εμβολιασμό δεν εκρίζωσε οριστικά τη νόσο. Τέταρτον, ο εμβολιασμός δεν σημαίνει ότι τελειώνει η επιδημία. Εξακολουθεί να υπάρχει ανάγκη για συνεχή επιτήρηση, ελέγχους, ιχνηλάτηση και εφαρμογή των μέτρων βιοασφάλειας.
Επαναλαμβάνω, το γεγονός ότι εφαρμόζεται εμβολιασμός δεν σημαίνει αυτομάτως ότι η επιδημία έχει τεθεί υπό έλεγχο, ούτε ότι μπορούν να αρθούν άμεσα τα περιοριστικά μέτρα. Η άρση των περιοριστικών μέτρων προϋποθέτει την αξιολόγηση της επιδημιολογικής κατάστασης και των επιστημονικών δεδομένων. 
Κύριε συνάδελφε, ο εμβολιασμός στη Ρουμανία που αναφέρατε ανεξάρτητα αν έχει ξεκινήσει ή όχι, δεν έχει ξεκινήσει ακόμη, έχει διαφορετική στόχευση σε σχέση με τη χώρα μας. Η Ρουμανία εξάγει κυρίως ζώντα ζώα, ενώ η Ελλάδα που βασίζεται στις εξαγωγές ζωικών προϊόντων, όπως τη Φέτα και τα γαλακτοκομικά προϊόντα, θα κινδύνευε με σοβαρούς περιορισμούς ή και με απαγορεύσεις σε διεθνείς αγορές με τεράστιες οικονομικές επιπτώσεις για τη χώρα μας.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κύριε Μεταξά, έχετε τον λόγο. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Κύριε Υπουργέ, τι είπατε; Ότι το εμβόλιο είναι και αυτό ένα εργαλείο το οποίο μπορεί να αξιοποιηθεί. Προφανώς δεν λέει κανένας ότι είναι το μόνο εργαλείο, αλλά εσείς δεν το αξιοποιείτε. Δεν το αξιοποιείτε, αυτό είπατε. Είπατε: «Μπορεί». Είπατε ότι υπάρχουν διαθέσιμα εμβόλια, αλλά την άλλη στιγμή λέτε ότι στην Ευρωπαϊκή Ένωση δεν υπάρχουν. Η  Ρουμανία με ποιον συνεννοήθηκε; Με την Ευρωπαϊκή Ένωση δεν συνεννοήθηκε;
Κύριε Υπουργέ, με την Ευρωπαϊκή Ένωση δεν συνεννοήθηκε; Γιατί κραδαίνετε πάντα την Ευρωπαϊκή Ένωση; Την έχετε σαν τον βολικό μπαμπούλα να τον πετάτε πάνω από τους αγρότες και τους κτηνοτρόφους: «Θα σας κόψουμε τις επιδοτήσεις, θα, θα, θα, θα». Η ίδια η Ευρωπαϊκή, η δική σας Ευρωπαϊκή Ένωση.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Δεν εγκρίθηκαν, δεν εγκρίθηκαν.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Η Ευρωπαϊκή Ένωση έχει πάρει άδεια, σας έχει δώσει Οδηγία, έχουν έρθει κλιμάκια της Ευρωπαϊκής Ένωσης και σας λένε «εμβολιάστε». Τώρα γιατί λέτε ψέματα; Τα ξέρει και το τελευταίο χωριό όλα αυτά, τα έχουμε βγάλει, τα έχουμε καταθέσει, τα έχουμε επανακαταθέσει εμείς. Αφήστε τώρα αν ο κ. Μπιλλίνης και οι διάφοροι άλλοι που τους έχετε εκεί πέρα -αλήθεια, πού τον έχετε τώρα κρυμμένο;- το παίζει ότι δεν ακούει και δεν βλέπει και ζητάει δεν ξέρω κι εγώ τι υπογραφές και σφραγίδες για να πάρει κάποια χαρτιά.
Λέτε λοιπόν ότι είναι και αναφέρατε το παράδειγμα της Ρουμανίας ότι έχει διαφορετικό μοντέλο και αναφέρατε και κάποια στοιχεία. Αλήθεια, η Κύπρος; Και αυτή διαφορετικό μοντέλο πριν; Πάντα βρίσκετε μία δικαιολογία!
Όμως, το πρόβλημα ποιο είναι; Και αυτό το ομολογήσατε. Λέτε ότι θα έχουμε θέμα με τη Φέτα, με την εξαγωγή της Φέτας. Δεν σας ενδιαφέρει αν τρώμε εδώ εμείς τη Φέτα, αν τρώει ο λαός εδώ τη Φέτα που έχει φτάσει δεκαέξι, δεκαεφτά και δεκαοχτώ ευρώ το κιλό. Σας ενδιαφέρει να μην διασαλευτούν τα κέρδη μιας χούφτας  κιόλας, μιας χούφτας μεγαλοεισαγωγέων φέτας. Αυτό είναι η βασική σας μέριμνα, γιατί όλα τα υπόλοιπα για την προστασία, για τη διασφάλιση, για την θέση των προϊόντων και ούτω καθεξής, όλα αυτά είναι άλλα λόγια να αγαπιόμαστε όταν μισό εκατομμύριο ζώα τα έχετε θανατώσει. 
Δεν απαντήσατε στο άλλο το ερώτημα τι θα κάνετε με τους οροθετικούς  ελέγχους; Τι θα κάνετε; Θα πάτε να πείτε στους αγρότες που έχουν υγιή ζώα «σας τα σφάζουμε»; Προφανώς θέλετε να το αφήσετε στη δευτερολογία σας, για να μην σας απαντήσω και σε αυτό. Αλλά, πραγματικά, τι θα κάνετε; Θα απαντήσετε και σε αυτό;  Να σας δω να πηγαίνετε στα μαντριά και να λέτε στους κτηνοτρόφους ότι θα θανατώσετε υγιή ζώα. 
Να σας δω πώς θα το καταφέρετε αυτό το πράγμα από ανθρώπους στους οποίους έχετε φτάσει σε σημείο που πιο κάτω δεν υπάρχει. Τους έχετε αφανίσει και τόσα χρόνια μετά δεν μπορούν ούτε ανασύσταση να κάνουν. Τους δίνετε εκατόν εβδομήντα ευρώ το ζώο όταν θέλει τετρακόσια πενήντα για να το πάρει; Νοιάζεστε για το τι κάνουν όλο αυτό το διάστημα, πώς ζουν που τους κυνηγάνε οι τράπεζες, τα funds; Στέλνετε και τα funds τώρα με τα διάφορα τα ραβασάκια τους, να τους βάζουν και το μαχαίρι στο λαιμό και να τους λένε «σε πέντε μέρες απάντησε και φέρε μας τα λεφτά». Με αυτόν τον ωμό εκβιασμό οι εκβιαστές του λαϊκού πλούτου!
Και να είναι καλά και η Κυβέρνηση Τσίπρα και εσείς που τους δώσατε πάρα πολλά εργαλεία για να μπορούν να κάνουν αυτό το εγκληματικό τους έργο απέναντι στη λαϊκή περιουσία. 
Λοιπόν, ο εμβολιασμός είναι εργαλείο συγκράτησης της επιζωοτίας για να μην φτάσουνε σε μαζική εξόντωση. Αυτό σας το λένε όλοι. Εσείς έχετε ξεπεράσει αυτό το σημείο. Έχετε προχωρήσει στη μαζική εξόντωση και ζώων και οικογενειών κτηνοτρόφων. Πάρτε μέτρα!
Όσο για τα μέτρα της βιοασφάλειας που είπατε πριν, αυτό είναι το πιο σύντομο ανέκδοτο. Γιατί επί της ουσίας και εκεί το μπαλάκι το πετάτε στην ατομική ευθύνη των ίδιων των κτηνοτρόφων. Εκτός αν μου πείτε ότι τα κλιμάκια που ψεκάζουν τα λάστιχα και δουλεύουν 8.00 με 10.00 κάθε μέρα, ότι αυτό είναι μέτρα βιοασφάλειας.
Στα σύνορα; Τα ζώα που έρχονται από την Ευρωπαϊκή Ένωση, την «Αγία σας Ευρωπαϊκή Ένωση»; Εκεί δεν υπάρχουν έλεγχοι, έτσι δεν είναι; Γιατί είναι εντός Ευρωπαϊκής Ένωσης. 
Λοιπόν, αφήστε τα ψέματα και πάρτε μέτρα!
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Έχετε τον λόγο, κύριε Υπουργέ. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κύριε Μεταξά, τα βλέπετε όλα αρνητικά. Εμάς στόχος μας είναι να τελειώσουν οι επιζωοτίες στη χώρα μας και να προχωρήσουμε στην ανασύσταση. Αυτό είναι το μέλημά μας. 
Αυτά τα οποία λέτε για 175 ευρώ δεν ισχύουν αυτά.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Τα εμβολιάζετε;
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Τα θανατωθέντα ζώα παίρνουν μέχρι 230-250 ευρώ, οπότε να μην τα λέτε αυτά και σας ακούει και ο κόσμος. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ναι, αλλά δεν εμβολιάζετε!
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Συγκεκριμένα, για να σας απαντήσω στα ερωτήματα που τα άφησα όπως είπατε στην δευτερολογία μου, δεν μπορώ να τα πω όλα στην πρωτολογία μου. 
Ως προς τον αφθώδη πυρετό, η θέση της αρμόδιας Κτηνιατρικής Υπηρεσίας του Υπουργείου είναι ότι ο εμβολιασμός μπορεί να περιορίσει την εξάπλωση του αφθώδους πυρετού, αλλά δεν είναι επιλογή χωρίς συνέπειες. Σε αυτήν την περίπτωση ο εμβολιασμός λειτουργεί μόνο συμπληρωματικά και δεν καταργεί τα υπόλοιπα μέτρα, όπως τη θανάτωση των θετικών εκτροφών, την υγειονομική ταφή, τους καθαρισμούς και τις απολυμάνσεις, την ενίσχυση των μέτρων βιοασφάλειας, τις δειγματοληψίες και τις εργαστηριακές εξετάσεις.
Εν ολίγοις, δεν σημαίνει ότι επειδή εμβολιάσαμε, τελειώσαμε. Δεν τελειώσαμε. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Μα δεν εμβολιάσατε:
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Γίνονται τα ίδια που γίνονται και τώρα. Η κατάσταση αξιολογείται διαρκώς και το Υπουργείο βρίσκεται σε επικοινωνία με τις αρμόδιες ευρωπαϊκές Αρχές και την επιστημονική κοινότητα. 
Στο σημείο αυτό θέλω να αναφερθώ σε αυτό που είπατε και εσείς και που το άφησα στη δευτερολογία μου για την ορολογική επιτήρηση σχετικά με το υπ’ αριθμό 250901/1-10-2026 έγγραφο που εξέδωσε η Κτηνιατρική Υπηρεσία, από την έναρξη της ευλογιάς μέχρι σήμερα έχουν καταγραφεί 2.254 εστίες και θανατώθηκαν 493 χιλιάδες ζώα. Στο πρώτο εξάμηνο του 2026 παρατηρήθηκε βελτίωση της επιδημιολογικής εικόνας. 
Τώρα, σε συνεργασία με την Ευρωπαϊκή Επιτροπή αποφασίστηκε η εφαρμογή προγράμματος ορολογικής επιτήρησης για την ευλογιά των αιγοπροβάτων σε κτηνοτροφικές εκμεταλλεύσεις συγκεκριμένων περιφερειακών ενοτήτων σε εννέα διοικητικές περιφέρειες, συγκεκριμένα στην Ανατολική Μακεδονία και Θράκη, την Κεντρική και Δυτική Μακεδονία, την Ήπειρο, τη Θεσσαλία, τη Στερεά Ελλάδα, την Δυτική Ελλάδα, την Πελοπόννησο και την Αττική. Θα αφορά εκατόν πενήντα τρεις κτηνοτροφικές εκμεταλλεύσεις ανά Περιφέρεια. Εκτιμούμε ότι το πρόγραμμα θα ξεκινήσει τις επόμενες δεκαπέντε ημέρες και θα πρέπει να έχει ολοκληρωθεί έως 31-12-2026, εφόσον όλα πάνε καλά. 
Ανάλογα με τα αποτελέσματα της επιτήρησης, θα εξετάζεται η σταδιακή άρση των περιοριστικών μέτρων χωριστά σε κάθε Περιφερειακή Ενότητα. Προβλέπεται η αιμοληψία δεκαπέντε ζώων ανά εκμετάλλευση για την ενέργεια ορολογικής εξέτασης, ενώ θα επιλέγονται κατά προτεραιότητα ζώα ηλικίας άνω του ενός έτους. Η μέθοδος αυτή είναι το μόνο εργαλείο που έχουμε στα χέρια μας, το οποίο θα αποτυπώσει την επιδημιολογική κατάσταση στη χώρα και θα επιτρέψει να φέρουμε ζώα σε υγιείς εκτροφές. 
Η οροεπιτήρηση, λοιπόν, είναι το πρώτο βήμα για να οδηγηθούμε στο συνολικό σχέδιο ανάταξης της ευτροφίας. Το Υπουργείο Αγροτικής Ανάπτυξης επεξεργάζεται ήδη σχέδιο ανάταξης της ελληνικής κτηνοτροφίας, σύμφωνα με τις εξαγγελίες του Πρωθυπουργού Κυριάκου Μητσοτάκη στη Διεθνή Έκθεση Θεσσαλονίκης. 
Η ανασύσταση δεν μπορεί να περιοριστεί μόνο στην αντικατάσταση των ζώων που χάθηκαν, αλλά πρέπει να οδηγήσει σε μια κτηνοτροφία με σύγχρονες μονάδες, προδιαγραφές, αδειοδοτημένες εγκαταστάσεις και αυστηρή τήρηση των μέτρων βιοασφάλειας. Ο στόχος μας δεν είναι απλώς να διαχειριστούμε μια κρίση, αλλά να προστατεύσουμε τον Έλληνα κτηνοτρόφο, την αγροτική παραγωγή και το υγειονομικό καθεστώς της χώρας. 
Αυτά, κύριε Μεταξά. Εσείς έχετε δική σας άποψη. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Τελικά, δεν απαντήσατε!
ΠΡΟΕΔΡΕΥΩΝ (Βασίλειος Βιλιάρδος): Κύριε Μεταξά, σας παρακαλώ.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Πώς δεν απάντησα! Και για τη Ρουμανία απάντησα και για όλα απάντησα αυτά που με ρωτήσατε. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Πριν συνεχίσουμε, ορισμένες ανακοινώσεις προς το Σώμα. 
Κυρίες και κύριοι συνάδελφοι, έχω την τιμή να σας ανακοινώσω ότι η Διακομματική Κοινοβουλευτική Επιτροπή με αντικείμενο «τη μελέτη των προβλημάτων και την επεξεργασία προτάσεων για την ενίσχυση του πρωτογενούς τομέα, στη βάση των συγχρόνων προκλήσεων και των διεθνών εξελίξεων» καταθέτει την Έκθεσή της, σύμφωνα με την παράγραφο 2 του άρθρου 45 του Κανονισμού της Βουλής. 
Η προαναφερθείσα Έκθεση θα καταχωριστεί στα Πρακτικά της σημερινής συνεδρίασης και θα αναρτηθεί στην επίσημη ιστοσελίδα της Βουλής. 
Επίσης, δεν θα συζητηθεί κατόπιν συνεννόησης η Πέμπτη με αριθμό 17/5-10-2026 επίκαιρη ερώτηση πρώτου κύκλου του Ανεξαρτήτου Βουλευτή Ξάνθης κ. Χουσεΐν Ζεϊμπέκ προς τον Υπουργό Αγροτικής Ανάπτυξης και Τροφίμων με θέμα «Θα εφαρμοστεί και το 2026 η Κοινή Υπουργική Απόφαση 3378/ 2025 για την κατανομή βοσκοτόπων;».
Δεύτερον, δεν θα συζητηθεί λόγω κωλύματος του Βουλευτή η δεύτερη με αριθμό 16/5-10-2026 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Άμεση ματαίωση των σχεδίων για δανειοθάλαμο εκμετάλλευσης ασβεστόλιθου στη θέση «Μοχός», Π.Ε. Ηρακλείου, Περιφέρειας Κρήτης, για τις ανάγκες του Αεροδρομίου Καστελλίου και την Οδική Σύνδεση με τον ΒΟΑΚ».
Θα ολοκληρώσουμε τώρα με την έκτη με αριθμό 26/5-10-2026 επίκαιρη ερώτηση δεύτερου κύκλου της Ανεξάρτητης Βουλευτού Αχαΐας κυρίας Αθανασίας (Σίας) Αναγνωστοπούλου προς τον Υπουργό Εξωτερικών με θέμα: «Σοβαρά ερωτήματα για τις δηλώσεις της Αμερικανίδας Πρέσβειρας, σύμφωνα με δημοσιεύματα της Wall Street Journal και των Financial Times».
Έχετε τον λόγο, κυρία συνάδελφε, για την πρωτολογία σας. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ πολύ, κύριε Πρόεδρε. 
Καλημέρα, κύριε Υπουργέ. 
Την επίκαιρη ερώτηση την είχα καταθέσει πριν έρθει ο Υπουργός Εξωτερικών των Ηνωμένων Πολιτειών, Μάρκο Ρούμπιο, στην Αθήνα. Αποκτά ιδιαίτερη επικαιρότητα μετά την επίσκεψη του Μάρκο Ρούμπιο εδώ στη χώρα μας. Και το λέω αυτό, κυρίως -δεν θα μπω στα θέματα της εξωτερικής πολιτικής, γιατί δεν άπτονται της ερώτησης- μετά την ομιλία του στην Πνύκα. Όλο αυτό το ιδεολόγημα της MAGA και του Προέδρου Τραμπ εμφανίστηκε στην Πνύκα με φόντο την Ακρόπολη. 
Σε αυτήν την ομιλία όπου υπήρξε ο θρίαμβος της εθνικής ισχύος ότι τα κράτη με ισχύ στη Δύση πρέπει να αναλάβουν τη σωτηρία της Δύσης -ποιας δύσης τώρα, σύμφωνα με τον κ. Ρούμπιο, είναι ένα άλλο θέμα- και ότι πρέπει να προτάξουν τα συμφέροντά τους. Μας έδωσε και διάφορες ερμηνείες των Περσών, θα του έλεγα να διαβάσει και τον Αισχύλο -καλό θα ήταν- αλλά δεν είμαι εδώ για την εκπαίδευση του Υπουργού Εξωτερικών των Ηνωμένων Πολιτειών. 
Υπό το φως αυτής της ομιλίας, ξαναβλέπουμε και τα δημοσιεύματα που κυκλοφόρησαν, κυκλοφορούν και πυκνώνουν, όπως βλέπω, παρακολουθώ, τις τελευταίες μέρες, από σοβαρές έγκριτες εφημερίδες αμερικανικές και οι οποίες αναπαράγονται εδώ, ευτυχώς, από sites και εφημερίδες πολύ σημαντικές. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Ερωτώ, κύριε Υπουργέ -τα ξέρετε τα δημοσιεύματα: Έχει κληθεί η Πρέσβειρα των ΗΠΑ από εσάς για να δώσει εξηγήσεις εάν όντως -εάν όντως- κυκλοφορεί με έναν λομπίστα που προωθεί μια εταιρεία γι’ αυτό τον περίφημο κάθετο διάδρομο, ο οποίος κάθετος διάδρομος είναι τα συμφέροντα τα αμερικανικά -και όχι τα αμερικανικά, απλώς, αλλά του κ. Τραμπ; Ερωτώ λοιπόν αν έχει κληθεί για αυτό και αν έχει κληθεί για τη φράση που φέρεται να ξεστόμισε σε ένα δείπνο, όπου ήταν και ο κ. Παπασταύρου, αλλά μαθαίνουμε και άλλοι πολιτικοί και στρατιωτικοί, που θα θέλαμε να μάθουμε ποιοι ήταν. 
Διότι, κύριε Υπουργέ, είναι θέμα εθνικής αξιοπρέπειας, πρώτον -και κυριότερο- και εμένα δεν θα με πείσουν οι φωνασκίες Υπουργών ότι έχουμε αριστερόστροφη θέαση που οφείλεται σε ψυχώσεις του παρελθόντος. Καμιά ψύχωση δεν έχουμε. Βλέπουμε τι γίνεται στο παρόν και θεωρούμε αδιανόητες τέτοιες εκφράσεις και τέτοια επιθετική προώθηση... 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Αναγνωστοπούλου. 
Κύριε Υπουργέ, έχετε τον λόγο. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Σας ευχαριστώ πολύ, κύριε Πρόεδρε. Ευχαριστώ και την κυρία Αναγνωστοπούλου για την επίκαιρη ερώτηση. 
Θα ήθελα, κύριε Πρόεδρε, επί της αρχής να τοποθετηθώ ότι προσέρχομαι εκ λόγων σεβασμού στις κοινοβουλευτικές διαδικασίες και ιδίως στον Κοινοβουλευτικό Έλεγχο και σεβασμού απέναντι στο πρόσωπο της κυρίας Καθηγήτριας, διότι το ζήτημα αυτό έχει απαντηθεί προσηκόντως από τον πλέον σχετικό και αρμόδιο, που είναι ο ίδιος ο Υπουργός Περιβάλλοντος και Ενέργειας, ο οποίος ήταν παρών στη συζήτηση η οποία φέρεται να έχει γίνει και απήντησε με τρόπο εξαιρετικά σαφή στις 2 Οκτωβρίου, λέγοντας ότι «δεν τέθηκε ποτέ ζήτημα πίεσης ή απειλής της χώρας μας να προβεί σε οποιαδήποτε ενέργεια, ούτε βέβαια κάτι τέτοιο θα μπορούσε να γίνει ποτέ ανεκτό». 
Άρα, υπό αυτήν την εκδοχή, είναι προφανές ότι παρέλκει η πρόσκληση στο Υπουργείο Εξωτερικών της Πρέσβειρας, στο μέτρο που ο παρών Υπουργός Περιβάλλοντος και Ενέργειας ανέφερε ρητώς, στο πλαίσιο του Κοινοβουλευτικού Ελέγχου, ότι δεν υπήρξε καμία απολύτως απειλή. Και εξάλλου και ο ίδιος ο κ. Ρούμπιο, ο Αμερικανός Υπουργός Εξωτερικών, δεν ανέφερε οτιδήποτε σχετικό με το ζήτημα αυτό κατά τη διάρκεια της παραμονής του, αναφέροντας σχετικά ότι η πρεσβεία των Ηνωμένων Πολιτειών κάνει την προσήκουσα εργασία.
Για το θέμα της Πνύκας και τις αναφορές σας, απλώς θέλω να θυμίσω -το γνωρίζετε καλύτερα από τον καθένα, κυρία Καθηγήτρια- ότι η Πνύκα ήταν ο χώρος στον οποίο συγκεντρωνόταν η Συνέλευση η Αθηναϊκή, ήταν ο χώρος που κατ’ εξοχήν υπηρετούσε την ελευθερία της έκφρασης και την ποικιλότητα στις φωνές και για τον λόγο αυτό, σε κάθε περίπτωση, αισθάνομαι ότι θα πρέπει να είμαστε ανεκτικοί στην έκφραση του καθενός, είτε συμφωνούμε είτε δεν συμφωνούμε. 
Θέλω, όμως, να σταθώ σε ένα σημείο, το οποίο έχετε θέσει στην επίκαιρη ερώτησή σας και το οποίο έχει, νομίζω, ιδιαίτερη σημασία. Αναφέρετε ότι το ζήτημα του δημοσιεύματος εγείρει σοβαρά ερωτήματα για τα όρια των διμερών σχέσεων ανάμεσα σε δύο ανεξάρτητες χώρες, την Ελλάδα και τις Ηνωμένες Πολιτείες. 
Με κάθε σεβασμό, κυρία Αναγνωστοπούλου, να σας πω ότι σε αυτό το σημείο -και ειδικώς μετά την επίσκεψη του Αμερικανού Υπουργού Εξωτερικών στην Ελλάδα- εκείνο το οποίο προκύπτει, πέρα από οποιαδήποτε αμφιβολία, είναι ότι η Ελλάδα δεν αντιλαμβάνεται, πλέον, τις Ηνωμένες Πολιτείες ως παράκλητο ούτε ως διεθνή παραστάτη. Αντιθέτως, η Ελλάδα, με την οικονομική ισχύ την οποία έχει αποκτήσει, με την αμυντική της θωράκιση, με το μεγάλο της διπλωματικό κεφάλαιο και με την προβολή ισχύος, η οποία υπήρξε και κατά τη διάρκεια της επίσκεψης του Αμερικανού Υπουργού Εξωτερικών, είναι πλέον ένας ισότιμος εταίρος και σύμμαχος, ακόμα και με τις ισχυρότερες δυνάμεις του πλανήτη. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Πριν σας δώσω τον λόγο, κυρία Αναγνωστοπούλου, να κάνω μια ανακοίνωση, παρακαλώ.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα Γερμανοί Νομικοί Σύμβουλοι, μέλη Διμερών Γερμανικών Επιμελητηρίων.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Κυρία Αναγνωστοπούλου, έχετε τον λόγο.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ κύριε, Πρόεδρε. 
Ναι, είναι αλήθεια, κύριε Υπουργέ. Είσαστε από τους ελάχιστους που απαντάτε άμεσα στις επίκαιρες ερωτήσεις. Ερχόσαστε στη Βουλή. Και αυτό είναι κάτι που εγώ πάντα το αναγνωρίζω και το γνωρίζετε. 
Ο κ. Ρούμπο δεν απάντησε στην ερώτηση της «Wall Street Journal» και δεν απάντησε ενοχλημένος -γιατί παρακολουθήσαμε τη συνέντευξη Τύπου που δώσατε και τις ερωτήσεις που τους έγιναν. Αλλά εγώ δεν περιμένω από τον κ. Ρούμπιο, ο οποίος είναι προϊστάμενος της Πρέσβειρας, να απαντήσει για κάτι που αφορά εμάς. 
Δεν θα μπω στο θέμα της αξιολόγησης της επίσκεψης του κ. Ρούμπιο, ούτε τον χρόνο έχω ούτε είναι το θέμα της επίκαιρης ερώτησης και γνωρίζετε πολύ καλά ότι με ελαφρότητα αυτά τα θέματα δεν τα αντιμετωπίζω ποτέ. 
Όμως, κύριε Υπουργέ, το να αξιολογήσουμε την ομιλία του Υπουργού Εξωτερικών των Ηνωμένων Πολιτειών στην Πνύκα είναι καθήκον μας και υποχρέωσή μας. Εγώ δεν είπα αν θα είμαστε ανεκτικοί ή όχι, άλλωστε από αυτήν τη χώρα και από την Ακρόπολη και γύρω γύρω, έχει περάσει κόσμος και λαός και αντιστάσεις υπήρξαν απέναντι σε αυτόν τον κόσμο και τον λαό. 
Αυτήν την αντίσταση θέλω να εκφράσω, κύριε Γεραπετρίτη. Και για ποιον λόγο θέλω να εκφράσω αυτήν την αντίσταση; Έχει δικαίωμα ο άνθρωπος να μιλήσει -και μίλησε- σε μία ομιλία που εγώ δεν τη βρήκα μνημείο λόγου και εξαιρετική, όπως είδαμε έναν ενθουσιώδη και αυθόρμητο Υπουργό της Κυβέρνησής σας να λέει. Όμως, εγώ διέκρινα μέσα σε αυτήν την ομιλία -δεν χρειαζόταν να διακρίνω- πράγματα τα οποία η ανθρωπότητα σήμερα οφείλει να ζυγίσει πάρα πολύ καλά και να βλέπει πού μπορούν να οδηγήσουν. Η ισχύς, χωρίς καμία αναφορά στο Διεθνές Δίκαιο, σήμερα.

Βέβαια, πώς θα το πει αυτή η Αμερική; Γιατί υπάρχει και η άλλη Αμερική των δημοκρατικών-σοσιαλιστών. Αυτή η Αμερική πώς θα μπορούσε να το κάνει με τόσους πολέμους και κυρίως της γειτονιάς μας, που έχουν προκληθεί; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Κι αν έβαλα για το θέμα των σχέσεων, κύριε Υπουργέ, εδώ θα είμαι πάρα πολύ προσεκτική. Δεν θα μπω σε άλλα χωράφια που δεν θέλω. Όταν, όμως, έρχεται ένας Υπουργός, κατορθώνει και παίρνει τα 4 δισεκατομμύρια -είπατε ότι έχουμε αμυντική επάρκεια κλπ., αμυντική επάρκεια την οποία πληρώνει αυτός ο λαός χρυσάφι, 3,5 δισεκατομμύρια δίνουμε για την «Ασπίδα του Αχιλλέα», τώρα υποχρεωνόμαστε 4 δισεκατομμύρια,  στη Γαλλία το ίδιο- και το αντάλλαγμα το πού στέκεται η Ελλάδα ας το συζητήσουμε κάποια άλλη στιγμή, σας λέω δεν θέλω να μπω πουθενά σ’ αυτό. Μία φορά άκουσα για το Διεθνές Δίκαιο από εσάς για το θέμα του Κυπριακού, για τις αποφάσεις του Συμβουλίου Ασφαλείας του ΟΗΕ. 
Κι επανέρχομαι στην ερώτηση, κύριε Υπουργέ. Το διέψευσε ο κ. Παπασταύρου και καλά έκανε. Θέλω να ρωτήσω: Εάν ήταν Τούρκος, Αιγύπτιος, δεν ξέρω κι εγώ από πού, πρέσβης και φερόταν να έχει πει όλα αυτά που φέρεται να έχει πει η πρέσβειρα των ΗΠΑ στην Ελλάδα, αν θα τον καλούσατε να διαψεύσει ή όχι. Ξέρετε, έχουμε μια μεγάλη εμπειρία σε αυτή τη χώρα…
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Αναγνωστοπούλου.
Έχετε τον λόγο, κύριε Υπουργέ. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Σας ευχαριστώ πολύ, κυρία Καθηγήτρια. 
Να επισημάνω ότι την ίδια τακτική θα είχαμε για οποιονδήποτε πρέσβη και τούτο διότι στο φερόμενο συμβάν ήταν παρών μέλος της Κυβέρνησης. Το μέλος της Κυβέρνησης έχει προφανή και αντικειμενική αξιοπιστία. Προσήλθε στο πλαίσιο του κοινοβουλευτικού ελέγχου και έκανε δήλωση ότι ουδέποτε υπήρξε η φερόμενη απειλή. Άρα, νομίζω όλοι κατανοούμε ότι δεν υπάρχει καμία αμφισβήτηση για την αντικειμενική υπόσταση των όσων συνέβησαν. Το να καλέσουμε έναν πρέσβη, να δημιουργήσουμε ενδεχομένως και μία τέτοιου τύπου διπλωματική κατάσταση, ενόσω ο παριστάμενος Υπουργός ανέφερε ρητώς ότι δεν υπήρξε απειλή, νομίζω ότι παρέλκει απολύτως. 
Σε ό,τι αναφέρατε σχετικά με την επίσκεψη συνολικά, πράγματι δεν είναι αντικείμενο της παρούσας επίκαιρης ερώτησης. Να αναφέρω μόνο ένα θέμα το οποίο το θέσατε, υπονοώντας με κάποιον τρόπο ότι τα οφέλη της επίσκεψης περιορίζονται μόνο στην αμερικανική πλευρά, εκ του γεγονότος ότι υπήρξε μία συμφωνία αμυντική. 
Θέλω να σας πω ότι η συμφωνία την οποία αναφέρατε είναι μία σύμφωνα μακροπρόθεσμη. Εντάσσεται στον μακροπρόθεσμο αμυντικό σχεδιασμό είκοσι ετών της Ελλάδας. Όμως, αυτό αποτυπώνει δύο πράγματα, κυρία Αναγνωστοπούλου. Το πρώτο είναι ότι η Ελλάδα έχει αποφασίσει να ενισχύσει την άμυνά της, διότι αντιλαμβάνεται ότι σε αυτούς τους ταραγμένους καιρούς το να μπορέσεις να έχεις αυτάρκεια στην ισχύ σου είναι απολύτως αναγκαίο, όσο αναγκαίο είναι να χτίσεις τα διπλωματικά σου ερείσματα. 
Νομίζω ότι είναι μια καλή ευκαιρία να αναφερθούμε στο γεγονός ότι η Ελλάδα έχει πολλαπλασιάσει τα διεθνή της ερείσματα, τόσο σε επίπεδο διμερών σχέσεων, όσο και σε επίπεδο πολυμερών σχέσεων και διεθνών οργανισμών. Τώρα που μιλάμε, η Ελλάδα έχει την Προεδρία του Συμβουλίου Ασφαλείας, στην πιο κρίσιμη καμπή για το διεθνές δίκαιο και τη διεθνή πολυμέρεια, επίσης με ζήτημα εκλογής- επιλογής του νέου Γενικού Γραμματέα, των Ηνωμένων Εθνών. Επίκειται η ανάληψη της Προεδρίας του Ευρωπαϊκού Συμβουλίου. Είναι στο επίκεντρο των διεθνών γεγονότων.
 Από την άλλη πλευρά, αντιλαμβανόμαστε ότι έχει ιδιαίτερη σημασία το να μπορούμε να προβάλλουμε τις ελληνικές θέσεις και να τις προβάλλουμε με τον προσήκοντα τρόπο. Νομίζω έγινε κατανοητό απολύτως σε όλη την ελληνική κοινωνία, από τις δηλώσεις, από τις παραστάσεις, από τις εικόνες τις οποίες είχαμε κατά τη διάρκεια της διήμερης παραμονής του Αμερικανού Υπουργού Εξωτερικών, το πώς αντιλαμβάνονται οι Ηνωμένες Πολιτείες, αλλά και το πώς αντιλαμβάνεται συνολικά, νομίζω, η διεθνής κοινότητα τη θέση της Ελλάδας στη διεθνή αρχιτεκτονική ασφαλείας. Η Ελλάδα είναι ένας πολύ ισχυρός πόλος και τούτο διότι έχει καταφέρει να χτίσει ένα διπλωματικό αποτύπωμα συνέπειας, αποφασιστικότητας και αυτοπεποίθησης. Αυτό είναι εκείνο το οποίο νομίζω έχει αξία για τη χώρα μας, να μπορούμε σήμερα να μιλάμε ότι η Ελλάδα δεν είναι στο περιθώριο των διεθνών εξελίξεων, αλλά είναι πρωταγωνιστής τους. 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.  
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος και ώρα 11.25΄ λύεται η συνεδρίαση για τη Δευτέρα 12 Οκτωβρίου 2026 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων. 

